Апсны къральыгIва музей апны йапхъахауа апсуа археолог Трапш Михаил Мамет йпа йхъыцIуа асквш 100 ахьызла «айшва гьажьы» акIвшатI. Апхьахьаква ранйара адыргалтI апхъанчIвидза замани асквшышв квтакви ртурых знархару ахъвшара анхагIвчва. Апсуа археология атшауацIыхра апны апхьахьа ду йынхара магIныта йамаз йалачважватI акультура йгьи атурыхдырра-культура тынха руысла Апсны республика аминистр йтарагылагIв Бгажба О.Х., Цвинария И.И., Сангулия Г.А., Капба Т.О., атурыхдырыгIвчва Нюшков В.А., Аджинджал Е.К., афилолог Агрба В.Б., азъазарархъвыхыгIв Сакания С.М.
ЙгIачважваз апхьахьаква йгIалыркIгIатI Трапш Михаил Диоскурия, Гуадиху, Маяк Къапщы, Согъвым быхъв рсинква цIолата йанйырхъвых амщтахь Апсны апны акъалаква ангIанымшасыз апхъазаман араъа йбзазуз атачIв уагIа ракIвта йширыбагъьаз. ЙалкIгIата ауи йакIвпI йапхъахауата йхъатазкIыз йгьи йызрыбагъьарныс йащтаз атурых апны аджьази айхи рзаман йачIву асинква ртшауацIыхра йшIымчIвауата йащтацауа йшгIамгIвайсыз. Араъа Трапш Михаил шахIатта йгIайырбуз Лыхны, Очамчыра, Гал штаква рпны йгIарауыз апхъанчIви гврахIа щтацIартаква ракIвпI. Ауи акIвымкIвагьи Трапш Михаил йара йхъатала Апсны адзыцIахь археология ахъа джвыквицIатI. Ауи Шервашидзе Леогьи, Пачулия Вианоргьи, Соловьёв Левгьи йыцта Согъвым ацхърагIара-хчара станция аунашвачпагIв Скасырский В.И. йпны адзыцIахь нхара тшазырбжьатI, йаргьи ауи бжьагIвыта, кьангьашагIвта дырзалуан адзыцIахь рхъвыхраква анакIвдыршуз агIан. УадыргIвана йтеория дырраква йрылайырхIарныс, ауат ргIарысабапрала анхара рыцIа дазъазахарныс ахъазла йбергьльу археолог, атурыхдырыгIв, адоктор Блаватский В.Д. дзыцIахь рхъвыхра ауысла йгIанйыршаз апхьарта апны дцатI. Араъа ауи апсуа археология апны нархарата йкIыз ауысла йдырракви йылшаракви йрылайырхIатI.
Ауи унашва зхъицIуз агвып йаргьи дрылата Басла дзыгIв амшын йъалачIвауа ашIыпIа апны адзыцIахь ацIолараква рпны магIны ду змаз архъвыхра нхараква акIвдыршатI. «Диоскурий» ресторан, «Эльбрус» кафе раргванква, «Маяк Къапщы» асинква рпахьла адзыцIахь апны ауыхвараква гIараутI. Арат анхара гIарбараква Апсны амшынтшп шIыпIа йалачпу архъвыхра уыс швабыж йдырбайатI.
Академик Бгажба Олег йгIачважвара апны йгIаликIгIатI сквшы 49 даныртаз Трапш Михаил АпхъанчIви Согъвым йгьи Цебельда асинква ртурыхла гIвдоктор диссертациякI ширыхIазырхьаз, йгьи ауи йынхараква хвтомкI йнадзауата йшгIацIырщтуаш.
Трапш М.М. Абашта айсру Ду далан, «АхъацIара ахъазла» медаль гIайквнадыргатI.
Апхьахьа йысквш 100 йадахIвуата Апсны къральыгIва музей апхъанчIвидза замани асквшышв квтакви ртурых знархару ахъвшара анхагIвчва гIарбарта адыргалтI. Ауаъа йаъазлуштI апхъала зынгьи йгIадмырбас апкъыгIвакви йара йхъатачIв хIапчыпкви.


Апсны апхъанчIви паштахIква, йхIаракIыз аполитика уыснкъвгагIвчва, акъвырльыкъвхагIвчва руысла атурыхдырра йгьи археология нархартаквала йакIвшауа архъвыхра анаука ахъазла гIальамтра ду алапI. Арат ауысквала хъата щарда зму анхараква акIвшахьатI. Ауат квпшырата йрымапI адуней айззараква рпны политика турых знархару агIачважвараква, агIвыраква – ауат йгIащтIырхуа агIамта мегалит заман йгIашIарышвта сквшызкьпхьадзара гIацIанакIитI (апхъанчIви заманпхьадзарала йпщбахауа асквшызкь йгIашIарышвта уыжвгIанчIви заманпхьадзарала йпщбахауа асквшышвдза).
Джьгарта тшгIащтIызхыз агениохкви афасианкви рыжвлара ауи атлахан йапщылан амеотква, асиндква, аскиф-сарматква, аурымква. Ауи азаман атурых йгIаннаршатI зхатIли зылшараквали тшщтIызхыз агIвычIвгIвыс дуква. Ауат йрапшу агIвычIвгIвысква рыхьызква гIарылахатI атурых, ауагIа ршIалахIвара, апхъанчIви иероглиф гIвыраква рпны, ауасамцара. Арат йрапшыз акъральыгIва уыснкъвгагIвчва ауагIа рхъа рыладухун, йгIадзынгылуа абанпараква зшIпшуашыз швапхата рыхьызква рхIвун, зымч дудздзаз апаштахI Айет пIатIута йынкъвигуз ззынардзахуаш аэтнархква Фасис, Колх, Гениох, Геолиоснадзара йыртынхата йырпхьадзун.
Ауыс ауысла атурыхдырра апны йшвапхапI, цIабыргыра злу архив щтIацIарта швъаква йшгIархIвахуала, апаштахI СаулахI йтурасгьи. Ауи апшта, йбергьльу атурыхдырыгIв, агеограф, аэнциклопедист Плиний Секунд йынхаракI апны йыхьыз уанйитI Айет йгIайхъшахъыцIыз апаштахI СаулахI. Ауи йбзазара аегипет фараон Сесостриц йанизаманыгIваз йашIырпшыта фырра турасы йтагылата йгIарбапI. Аколоннаквали апилиастрквали йрыпшдзу апаштахI тыдз дуква руыхвара апшдзара гIаджвыквцIарала акIвпI ауи йыхьыз ахIаракIыра злагIалыркIгIауа. ЦIгIва змам йбайара йгIацырцIахитI апаштахI СаулахI ащхъа бзазагIвчва рпны хьапщ щарди рызна щарди шгIапшцIигаз. Ауи йджьгарра, агвла къральква знархару азазаъащаква шадигалуаз гIадырбауата йаъапI датша швъагьи, атурыхдырыгIв бергьльы Полибийгьи йгIвыраквагьи рылата. Араъа акъральыгIва уыснкъвгагIвчва райчважвараква йрылата рыхьызква рхIвитI асармат паштахI Гатал, апаштахI СаулахI, ари йыхьыз йадзхъагылапI дшахIу гIазырбауа ажваквагьи. Кьангьаш аламкIва, араъа зунашва рхIвауа акъраль паштахI АхI СаулахI йакIвпI, йшпакIву ухIварыквын апсуаква рапхъанчIвиква агениохква рпаштахIква щардан, ауат рыуа азаджв ахъгалра йымата акъраль рыхьызла дчважварныс дахвитын. Абари апш аъаща даквчважвитI а-Рум паштахIыгIва зкъральыгIва арыбагъьаз «апсилква», «абасгква», асаныгква» рунашва ашвъа йанызцIаз атурыхдырыгIв Флавий Арриан. ГIальаматра алапI ауи заман йгIацIырщтта йныкъвуз ахчаква йырпщылу ахабарквагьи – ауи апш хабаркI апны «Басилевс Сау (л) (ахI)» йыхьыз алапI, уахьчIва йъагIадзазгьи анумизматкви археологкви амакIыра рбжьата йгIамгIвайситI ауат ахабарква гIазквчважвауа агIаншараква руысла.
Ага ауаса йаъазтынгьи, абоспорянин Савмак йгIаншара апIатла ъайшысыз, чва ахъата ауи йбзазара йгIаквчважвауа швъакIгьи ъаным, амшынтшп чIвыла апны ахвгIахвтра-экономика азазаъащаква рпны йгыларта ъанакъвыз ршвхIаусыгIвала ауи йыхьыз ахчаква йырпщылата йгьхIпхьадзум. Ауи ауысла йыхьыз ухIвушта даъапI зунашва бзита йгуз, зымч дууыз атачIв паштахI СаулахI. Ахча апны ауи йсурат амара асуратли хIвырмат зпщылата йырпхьадзуз ачв аквпшыра зму апсауышвхIа асуратли йрыпшдзапIта ауат апсуа дин апны зтурасыла ймчхъата йырпхьадзауа амшын паштахI Айет (Хайт) дгIайхъшахъыцIта гIарныцIитI (Гулиа Д.И., Грен А.Н). Ахчаква (ауат быжьба йнадзитI, апщба Апсны апны йгIараутI) йырну ажваква гIахIахвырквын гвынгIвырапI йбергьльыз, хабзала ахъгалра нкъвызгуз апаштахI-басилевс СаулахI йыхьыз шакIву – тшгIащтызхыз ауагIа заманкI хъадата йрымаз Савмак (апхъанчIви заманпхьадзарала асквшква 108-107 рагIан) йыхьыз гьакIвым. Рахчаква гIацIырщтуан анахьанат афасиан-апсилквагьи, атачIв колхида паштахIквагьи, акъраль азазаъащаква рпны Аристарх Колхидский йапшта зуыс баргвквазнадзара. Ашвъаква йгIархIвитI ари апаштахI йхъгалрагьи дауагIвра амамкIва йшхIагIаз. Наука нархарала гIальаматра алапI щарда мцIуата Феодосия апны йгIаншаз анумизмат гIахътIра шIыцгьи (ауи аунашва Гаврилов А.В., Шонов И.В. йгIаквырцIатI). АтачIв бзазагIв адгьыл йыцIажу агIагвжвага йызлазыпшгIауа аъамапсымала зуыхварала йпхатшу абагъьата Куру Буш апны йгIайаутI здиаметр 11 сантиметркI, зхIатлара грамм 1,6 йнадзауа ахча абиллон йа знадзара накъву арызна йгIалхта, аноминалла гемидрахма ззырхIвауа йаквыргIапста. АтланыкъвакI апны Афина нчвапхIвыс лхъа асурат аныпI, арахьари атланыхъва зхъа ацарпу ауарба асурат аныпI, ауи апаштахI Савлак йыхьыз абгата йацIагIвпI, йахъарысымкIва – ауи апхъала щата змамкIва йныкъвуз ахъвыцщаква йшырпшIагылуа йаквшахIатпI. Ари агIахътIра асквш 2005 агIан йакIвшаз сгIачважвара амщтахь ауатыкв йгIаталтI, Апсны атурых йгIаквчважвауа апхьагакви амонографиякви равторква рпны йгьбергьльымызтI. Ауи анахьанат агIалцIыртаква магIны змата йгIадырбауа датша швъалагьи йрыбагъьа йауаштI. АхчакI апны йану алигатура, хIара йшхIпхьадзауала, йгIаныцIуа апхьадзара гьакIвым (ахьы 1//акIы), СаулахI йпаштахI дамыгъа акIвпI. Амайкъвап иероглиф йгьи финикий гIвыра апны ари амонограмма араса йгIапхьитI: «Ахы-аh» (йхIаракIу апаштахI).
Сара сырхъвыхраква рпны йшсрыбагъьауала, ауи азаман йщаквгылаз акъральыгIва азазаъащаква рпны агениохква рджьгарра, Диоскурий (Апсны акъала хъада Согъвым) апны Митридат йгIарайгвара, рхъгалра йацIаз ачIвылаква ргIвынадза йнадасра, а-Скиф кIылсыртаква рпныдза, арат йрапшу анахьанат агIаншараква зымгIва адхIкIылхырквын анаука атурых дырраква йрылазырхIаз археология гIахътIраква щата цIола шрыму гIадырбитI. Атурыхдырра-археология рхъвыхра гIарбараква зквшахIатхауа ари акIвпI: апхъанчIви заманпхьадзарала II асквшышв йгIвбахауа аъарагIвшара апны ахъгалра змаз йхIаракIу апаштахI СаулахI («СавлакI», «Силох» йа «АхI СаулахI») атачIв КIавкIаз политика, аэкономика тшауацIнарыхра, аркъвырльыкъв уысквала ацацхърагIара рпны хъвдаквыщт ду змаз апаштахI дуква дрыуазаджвын. Ауи йтурасы апсуа уагIахъа шабгу йгьи адуней турых йырчвахъабага тынхапI.


«Абазаква ргвква швабыж йхътIыпI», – абараса хIунашва рхIвитI Санкт-Петербург йауу архъвыхыгIвчва Светличный Родиони Биктимиркин Сергейи, йара ауаса йхIылачважвитI абаза кытква йангIарыкIвшуз йхъырхыз асуратква интернет йангIатарцIауа асхъан йрыцырцIауа агIвыраква рпынгьи.
Тамамта йухIвушызтын, Санкт-Петербург апны йаныргIалу ауат рхъвыхра нхара йгIазщтийыз Абызшвадырра квта «Ажва» акIвпI, дара ъауу датша къалапI.
Родион Тольятти дауапI, арыпхьагIв, психолог ъачIвагIаквала йхIаракIу адырраква йымапI, Мещерякова В.Н. лметодикала йынхауа англьыз бызшва а-Студия даунашвачпагIвпI. Асквш 2016 МарагIацIцIырташта Хъара апны дынхатI архъвыхра гIамдара далата, аудэгейква рыбызшви рбзазащи тшрыхайыргIвазатI. Сергей Ульяновск дтабзазитI. Ауи йъачIвагIа хъадала веб-дизайнла дменеджерпI, ажвлара организация «ЧкIвынргIа рджьгарра» анхара апны дамальчыпI, цIыпх Кения къраль апны зпхьадзара мачIу ауагIахъаква дрыдынхалтI, рыбызшви рбзазара тшрыхайыргIвазатI.
Родиони Сергейи Санкт-Петербург апны йабадыртI, адгалра семинар апны йацынхуш ачкIвынчви ахIвсси андрыхIазыруаз, гвып-гвып йаныршуз агIан йацынхарныс йангIалтI. Россия аштаква рпны йынхарныс йгIандыршан йамцIырщттI 11 гвыпкI.
Родиони Сергейи абаза кытква рпны йапынкIылата сынчIва июнь а 12 йгIашIарышвта июнь а 28-дза йынхатI. Дугьи хвыцгьи йрачважватI, асабигIзартаква, апхьартаква йгIарыкIвшатI, атгIачваква йрынйатI, ареспублика газет «Абазашта» аредакция апны йаъан, арыпхьагIвчва рдырраква йъарыладырхIауа ареспублика институт апны асабигIзартаква рбжьагIвчва, апычIв классква рарыпхьагIвчва йрынйатI, йрачважватI.
Рынхара шабгу авидеокамери адиктофони йырнырцIатI, сурат щардагьи хъырхтI, ауат агIвыраква зымгIвагьи рынхара йагIарбарата рунашвачпагIвчва йырнапIыцIадыршвахуаштI, йдырхъвыхуата йрыдынхалхуаштI.
– Мурадта йхIымаз ари акIвын: уахьчIвала абаза бызшва аъащата йызтагылу хIырхъвыхырныс, зныбыжьла йапшым абазаква рыбызшва шырдыруа щаквхIыргылырныс, ауи агIахчари атшауацIнарыхри руысла баргвырата йаъу гIахIрыбергьыльырныс, – йхIвитI Родион.
– Ауи ахъазла хIкъраль ауацIала йгьи агIвымакъральква рпны йгIадрысабапуата йбергьльу амальквала хIынхатI, – йгIацицIахитI Сергей. – ХIынхара Псыжв кыт апны йджвыквхIцIатI – апхьарта тшпсщарта апны асабиква абаза бызшвала йшрыдынхалуа хIапшытI.
АрхъвыхыгIвчва рынхара квпшыра щарда аман. Асабиква уыса йа гIахIвахра тшыткI йадрыпхьун, йгIазпхьаз йгIаныцIуа абазала йа урышвла йыддырхIвахуан. КыткI апны йгIазпхьауата йрыгIвуаз атекстква датша кыткI асабиква аздрыдзыргIвхуан, ауатгьи зздзыргIвыз йгIанакIуа абазала йа урышвла йырхIвахырныс йрыхIвун. Апхьара йахъазымкIва абаза ашваква рзырхIварныс тшырзынадырхалун. Арасагьи йгIаншун: акыт аурамла йшымгIвайсуамцара дабазата чкIвынкI дгIарынйарыквын дгIашIадрысуанта йдыруа абаза локIкI гIарайхIвырныс йыхIвун. АтгIачваква рпынгьи абаза бызшва йалачважвун, хабар рхIвун, цри бызшва ауысла баргвырата йаъу гIадрахун. Ари анхара йаццауата азцIгIараквали аджьауапквали йадгалу ашвъаква рыгIвуан. Ауат ашвъаквала азцIгIараква джьауап рырттI дугьи чкIвынгьи шалу 35-гIв. АрыпхьагIвчва, асабигIзартаква рбжьагIвчва, абаза бызшвала анахьанат аъачIвагIагIвчва йанрынйуз абаза бызшва аъащата йызтагылу, агIахчари атшауацIнарыхри рпны баргвырата йгIаншауа йрылачважвун. Архъвыхра уысква рырхъйара апны йгIарцхърагIун арыпхьагIвчва, абжьагIвчва, анчва-абачва, аунашвачпагIвчва. Архъвыхра нхараква тIапIанта диалектла йъачважвауа йахъазымкIва щхъарауа диалектла йъачважвауа акытква рпынгьи йакIвшатI.
Йырзалхыз агIамта ауацIа арат ачкIвынчва 12 абаза кыткI йгIарыкIвшатI, йызхамдзаз Къвайдан кыт заджвыкI акIвпI. ЙадыркIылыз агIарбараква швабыж йщардапI, ауат рырхъвыхра гIамта бзидздза атахъхуштI. ХIайчважвара апны Родиони Сергейи руысква шцаз айшыста йгIаквчважватI, джьауапта йрауыз агIарбараква гIадрахатI, рлахIваракви рырхъвыхракви хIыцагIвыршатI.
– Йапхъахуз атшын йгIашIарышвта швабыж йхIгвапата зынла йхIылахIхIватI абазаква ргвхътIыра, – йхIвитI Сергей дпшвырхъыччауа. – МышкIы апны анйарата хвба-цба акIвхIыршун. УнагIвата хIъанашыллакIгьи апхъапхъа йадгалу айшва хIадзхъадырчIвун: щардала йгIаншун щымти хъвлапни гIван-гIван, щыбжьан хын хIдырчауата. Швабыж йхIгвапапI араса джькIхбастала хIъагIадрайгваз, швабыж йхIгвапхатI абаза фачIвквагьи.
Родион йгIаликIгIатI йъадзанхуз амшква руацIа згвы цхIауа, цри бызшва бзи йызбауа, ауи агIащаквхара йахъгвыргIвауа уагIа щарда шгIарынйаз
– Швабыж дгIахIайгвыргъьатI «Абазашта» газет аредактор хъада Къвыл Ф.Кь., дгIахIцхърагIарныс дшхIазыру гIахIалхIвтI, хIаргьи агазет анхара ауысла йрыхъвуш хIгвгIанаграква лыцагIвхIшатI, – йхIвитI ауи. – Къвбина кыт апхьарта арыпхьагIв Дохвта Ф.Къ. луыс швабыж бзи йылбитI, сквшы 56 цIуата асабиква цри бызшвала йалрыпхьитI, хIара ауи интервью гIалыквхIхтI. Ажурналист ПIаз Р.Х. хабар щарда гIахIалхIвтI, Йуан Ф. абаза бызшва атшауацIыхра дацхърагIитI, интернет апны арыпхьара сахIатква акIвлыршитI, ДзыгIва М. лара лдырраквагьи йрылалырхIитI, лпагьи дйыдынхалитI. Швабыж йджьащахъвапI апычIв классква рарыпхьагIв ХIачвыкъва А.В. йхIыцагIвылшаз лхъвыцраква. Йхъатала йгIанйыршаз амузей апны хIирайгван абазаква ртурых швабыж джьащахъвата даквчважватI ТIыкIва М. Абарат йрапшу ашвапха бзиква швабыж йщардапI, араса заджвы хIйынйапхьадза хIайгвыргъьауата, хIгвы йалахIауата хIынхун.
Абар апхьахьа шIаква ргвгIанаграква хIыцагIвыршауата йызлачважваз архъвыхраква.
Асабиква рыцIа майрата йырзалыргитI рыквлагIв дгIазпхьаз йгIвыта йаназдзыргIвуа, ахIбачва рбыжьква йанрыздзыргIвуа рыцIа йырчвыбаргвпI.
Асабиква рщардагIв бзита йапхьитI, ауаса йгIазпхьаз цри бызшвала йангIархIвахуа рыцIа йырчвыбаргвхитI, йгIашIанакIитI. Йшцауала, урышв бызшвала йгIархIвахырныс рыцIа йырзымайрахитI. Бзита йгIапхьауа, йгIазпхьазгьи бзита йырзыхIвахуата хIзынйаз асабиква мачIыгIвпI. Ауи ауысла йгIалкIгIа йауаштI Гвым кыт.
Акыт уыснкъвгагIвчвагьи апхьартаква рунашвачпагIвчвагьи гвыргIва гIарыланацIитI апхьартаква рпынгьи асабигIзартаква рпынгьи асабиква цри бызшвала ацкIыс урышв бызшвала рыцIа щарда йъачважвауа, ауи цри бызшвала рдырраква арльальауата йырпхьадзитI. Анчва-абачва йрыуата щардагIвы тхIаусыхитI асабиква асабигIзарта йцауа йаналагара абаза бызшвала ацкIыс урышв бызшвала рыцIа щарда йъачважвауа ахъазла.
АрхъвыхыгIвчва йджьарщауата гвы артатI асабиква цри бызшвала саби ашва шрымдыруа: йырзырхIварныс йахIвун, ауаса ашвакI рзызхIвушыз дгьгIанымшатI. Йара ауаса йрымдырдзакIва гвы артатI асабиква абаза локIква шрымдыруа.
Арыпхьара абаргвыраква гIахIахвырквын, арыпхьагIвчвагьи асабигIзартаква рынхагIвчвагьи ргвы йасуата йгIалыркIгIатI ацхърагIагаква швабыж йшмачIу, йшырзымхъауа. Цри бызшвала зсабиква йрыдынхалырныс зтахъу анчва-абачвагьи йырхIватI йгIадрысабап йауаш акнигаква, ауи йаквыргIапсу ацхърагIагаква шаъам.
МачIпI асабиква йанрыдынхалуа ауагIахъа пкъыгIваква дара рнапIыла йырзычпауа йырбжьарныс. Йара акIвпIта, асаби ауагIахъа культура, азъазара йырпщылу уыскI данадкIылу йыбызшва рыцIа майрата тшауацIнахитI.
Баргвыра гIаншитI талант зму асабиква рыдынхалра апынгьи. Гвым кыт апны арыпхьагIвкI пшдзата уарад лхIвитI, ауи ауыс йадылкIылитI асабиквагьи. Ауыс ззадгалуаш ъачIвагIагIв датахъыпI: апхъапхъа концерт гвыпкI адкIылзарквын акытква йгIарыкIвшауа йынхарын. УадыргIвана йазалху адырраква гIапшцIыргарын, анкъвакъвраква, афестивальква йрылалуамцара рылшара гIадырбарын. Ауи ашва культура атшауацIыхра, талант зму ашIаква ргIарыбергьыльра йацхърагIушын.
Родиони Сергейи апхьарта библиотекаква рпны абаза бызшвала акнигаква рпхьадзара шмачIу гвы арттI. Зджьара абаза книгаква хъарата гъыцIаракI апны йщтIан. Ауат йрыпхьара, йыргвапхара ахъазла уаннашылра уыла зынла йшгIацIашвуш апшта йаныргIалра атахъыта йырпхьадзитI.
– Бзихушын урышв бызшвала агIвыраква уъарынйауа йъакIвызлакI йауата йаъазтын абаза бызшвалагьи йгIвыта йацхъадыргылзарквын: аурамква рыхьызква, анхартаква рыхьызква, йара ауат акнигаква зхвынгылу акIарышвтаква йрыквгIву ажваквагьи. Ари апш амальла абаза бызшва агIарысабапра рыцIагьи тшауацIнарых йауашын.
Ари архъвыхра нхара апхъахьыла йшакIвшуш ауысла сазцIгIара джьауап гIайтуата С. Биктимиркин араса йхIватI:
– ХIара хIапхъа апхынгьи хIатагIайхта хIынхарныс хIтахъыпI. Абаза бызшва ауысквала, ауи агIахчара, атшауацIнарыхра анархарата йазалху интернет сайт кIьыда гIанхIыршарныс хIтахъыпI.
– Ауи ауысла зажва апхъу апроект аунашвачпагIвчва ракIвпI. ХIара абаза бызшва агIахчара хIкъаругьи алахIцIарныс хIтахъыта хIызлагазла хIгIашIамсуа хIынхарныс хIхIазырпI, – йыгIвза йхIваз йацикIитI Светличный Родион. – ЙшыгIбазла, акытква рпны цри бызшва бзита йырдыритI. АзцгIараквали аджьауапквали йадгалата йхIрыхIазырыз ашвъаквагьи ауи йаквшахIатпI. ЙшгIахIгвынгIвызла, акыт акъала рыцIа йачвыхъарата йчIвазтын ауи абзазагIвчва дугьи хвыцгьи цри бызшва рыцIа бзита йырдыритI. Абаза бызшва хIгвапхатI, ауи абыжьква шIырпшыра рымамкIва йджьащахъвапI, ансимш бзазара апны йырхIвауа ажваквакIгьи хIхIырдыртI. Авидекамери адиктофони йрынхIцIаз апхьараква гIахIрысабапта бжьыла йадгалу агIахIвахраква рдиск хIрыхIазырныс хIмурадпI – ауи анчва-абачвагьи, арыпхьагIвчвагьи, асабигIзартаква рынхагIвчвагьи цхърагIага амальта йырзалуаштI. ХIара швышта апшдзарагьи швабыж йхIылахIхIватI. Гвым ашIыпIаква хIдырбатI, йгIамыгIдатI, щхархIартакI апны йцIдрычIвагIвацаз цха хъгIагьи хIшIашватI. ХIапхъа, хIшгвыгъауала, араъа рыцIа щарда хIаъазлуштI, Домбайи Архызи ларпшра хIцарнысгьи хIылшуштI.


Горький йыхьыз нкъвызгауа а-Литература институт абаза гIвгIвчва рылахь апны гылартата йамаз знархару абаркIыра Мыхц Кьарим йгIайыквчважвауа агIвыраквала йалхIыргитI.
Литература институт йгIалгаз абазаква рквтала Кьарим Льиуан йпа дхыгIвхун.
Асквш 1967 апхын Къарча-Черкес педагогика институт ацIалра ангIайыдамыхIв амщтахь ауи Черкесск йтагылу арезина пкъыгIваква рырхарджьра завод апны мызквакI дынхатI, уадыргIвана арра къвырльыкъвхара дызшIырттI.
Арра апны Кьарим джьгарта къвырльыкъв йхун. Ауи йаквшахIатта сержант чын хьыз гIайырттI, авзвод акомандир йтарагылагIв йъанатIа нкъвигун, арота акомсомол организация дасекретарын, архъв акомсомол комитет далан. Асквш 1970 апрель мыз агIан ауи йгIайырбаз ахъацIара ахъазла йазалху медаль гIайквнадыргатI.
Йара ауи атлахан Кьарим гвы йчпан Литература институт ацIалра-нахвра комиссия дрызцатI. Йара ауысагIв араса йгIайгвалашвахитI ауи атшын:
«Йызласызшаз ари акIвпI: сара Москва арра гьагьара апны къвырльыкъв схун, йгIвбахуз асквш апны Москва йтагылаз архъвкI срыларцIахтI. Гвыла-псыла йстахъыз а-Литература институт архъв ъаныргIалыз атып йшачвыхъарамызла сгвы гIвун. Архъв апшцIа сгIагварцIта троллейбусла йа метрола аинститутдза сцарныс ъасылшуз, ауи апш амаль ъасымаз гвышхвара дута йсзалуан. Йаргьи арра апны скъвырльыкъвхара ацIыхъва ангIаргванха тшпсщара мшы сахIван суысаква урышв бызшвала йсрыхIазырыз асатырцIахьквагьи рыцта Литература институт аршIыйара анкъвакъвра йаладсырцIарныс йызгатI. Ауаъа ауаса акIвын йшаъаз: ацIалра экзаменква укIра апхъала хтуркIла йащтацауа аршIыйара анкъвакъвра укIылсра атахъыпI. ЙшцIасыз апшта, акомиссия йрылан йбергьльу ауысагIвчва, агIвгIвчва, алитературадырыгIвчва. Ауи анкъвакъвра йызкIылсуаз ачкIвынчви ахIвсси ракIвын ацIалра экзаменква ркIра йаздырхвитуаз. Зысквш сыцIалуаз тыпкI ахъазла уагIа 200 рахIвара швъаква ргIвын йанкъвакъвуан. Анкъвакъвра йапхъахуз атур амщтахь сара аэкзаменква тшрызсрыхIазырра шатахъу гIасархIвтI. ЙащтагIайуаз агIвтуркIгьи сыркIылстI. ЗаманкI анагIвс амщтахь къвырльыкъв ъасхуз архъв аршIыйара анкъвакъвра сшкIылсызла швъа нарайдзатI. ЙащтагIайуата экзамен скIра атахъын. Сара къвырльыкъв бзита йъасхуз апшырта рчпан архъв аунашвачпагIвчва ацIалра экзаменква скIырныс хвитныгIа гIасырттI. Арота акомандир аканцелярия ашв ацIапха сызгIанижьуанта уахъынла зымгIва анщтIалхрыз ауаъа схъа садынхалуан, тшсрыхIазыруан. Ажва гьалам, апхьарта амщтахь хысквша руацIа йухъаштылхуа щардапI. Ауи агIан хIара хвэкзаменкI хIкIуан: алацIара, урышв бызшва, литература, история, гIвыма бызшва. Сара апхьара сгвы аквкIта тшсрыхIазыруан, ауи йгIалцIла йапхъахуз апщэкзаменкI «хвбала» йскIытI. Сара арра фаша сышвата экзаменкIра сцун. ЙскIра атахъыта йгIанхахыз намыца бызшва акIвын. Апхьарта хIызхъысыз адырраква срыквгIацапахын тшсрыхIазыруа салагатI, ауаса йсзыкIпIхIва схъагвы аквымкIва гвыгIвбара гIасылашватI. АэкзаменкIра атшындза гIвба-хпа мшы рахIа гьаъахмызтI, ауаса сара схъа закIгьи гьгIатамылхуазтI. Абар щта аэкзамен атшын гIадзатI. СнашылтI. ТексткI атаскIырныс йгIасырттI. СапшитIта – закIгьи гьсзалыргум. Ажвар гIасырттI, ауи ахъсрышвтуа счIвапI… Щта хъвлагIандзакI счIвазлушызма. СызшIырттI. СчIван гвымхата джьауап астуа салагатI.
Аэкзамен хъацIакIи пхIвыскIи йхIдыркIуан. ЙсхIвуз саналга амщтахь ахъацIа апхIвыс дылпшын «Фир» йхIватI. Сара ауи намыца бызшвала «пщба» шгIаныцIуаз схъаштылхтI, «гIвба» йхIвадзысщан счвышхатI. АпхIвыс дразыта лхъа лрыкацатI: «Щта, щта». УадыргIвана аэкзамен швъа дтагIвуа далагатI. Сара спсып акIын йлыгIвуаз сыла акIынхалтI. СпшитIта апхьадзара «4» талгIвитI. Спсы йгьхъанамцIузтI: чвапхызкI салазшва саъан… СгIагылхын тшсзыщаквымкIхуата ашв сазычIвырхъатI…
УадыргIвана йгIасгвынгIвыхтI: ауат агвалымсра йачвыхъараз уагIан, гвчIагIв нкъвызгуз гIвычIвгIвысын, заджвы йцхърагIарныс рылшузтын йцхърагIун. Саргьи сынасып гIацIцIтI».
Ауи акIвпIта, Кьарим арра къвырльыкъв шихаркIвуз Горький А.М. йыхьыз нкъвызгауа а-Литература институт дастудентхатI. Ауаъа дшнарахвызла ащаквыргылра рыцIа кIьасата мачвы ацIарцIатI: ««АршIыйара анкъвакъвра йгьи ацIалра экзаменква ргIарбараквала асквш 1970 сентябр а 1 йгIашIарышвта тшынла апхьара ахъвшара йапхъахауа акурс йнахвра арат йашIыпхьадзу: Ауысара. – 10. Мыхц Кьарим Лиуан йпа.
Ауи йащатапI: Литература институт ацIалра-нахвра комиссия асквш 1970 август а 11 атшын йнарахвыз ащаквыргылра».
АцIалра экзаменква данрылга агIамти арра апны Кьарим йкъвырльыкъвхара ахъвдаквыщтра пIатли аквшватI. Ауи йгвы тынчта рпны дгIайхын йгIанхазыз апхын мышква араъа йгахтI, апхьара сквшы агIаталымта Москвала дацапахтI, дстудентхахьата.


Апсуа-абаза уагIахъа р-Дуней ассоциация йбыжьбахауа айззара ду апны ауи гIаншищтара йцIуа асквш 25 рурала нхарата йакIвшаз агIарбараква йрылачважватI. Йапхъахауа айззара ду асквш 1992 Апсны айсра алгъачI анахъагылаз агIан Лыхны кыт апны йакIвшатI. Йгьи йбыжьбахауа айззара ду ангIахъыртIуаз атшын йымпсаххауата Ассоциация апрезидент йъанатIа нкъвызгуз Шамба Тарас йшгIаликIгIаз апшта, «агъа хIкъральыгIва йкIырныс анимурадха хIацIагылын ауи хIипшIагылырныс, далахIрыхъвашарныс, ахъахвитра гIатыгIгарныс хIылшатI».
– Апсны рыхъазла йхьантаз асквш 1992 агIан атурых апны зыхьыз хIаракIу хI-Президент Ардзынба Владислав йгIанйыршатI з-Псадгьыл йгьи агIвымакъральква рпны йбзазауа апсуаква, абазаква, айщчва уагIахъаква адызкIылыз а-Дуней апсуа-абаза Конгресс. Ари ачIвырхъа ауи апхъахьыла хъарата дшпшуаз йаквшахIатпI. Айщчва уагIахъаква радкIылра агъа йпшIагылыз къару мчхъахатI. Ртурых аурала йшаъаз йапшдзата уахьчIвалагьи апсуа-абаза уагIа рпахь мурад хъадата йгылапI йгIадзынгылуа абанпараква рыхъазла руагIахъара агIахчара. Ари амурад хъйара ахъазла хIуагIа, зпсадгьыл йтабзазауагьи агIвымакъральква йыртабзазауагьи, тшагIвхIымшауата хIацынхара атахъыпI, – йхIватI Тарас Мирон йпа.
Согъвым апны йакIвшуз йбыжьбахауа айззара ду йалан Апсны, Россия, Трыквшта, Сирия, Йордания, Египет, Англия йгьи адуней анахьанат акъральква йыргIащтийыгIвчвата уагIа 300-гIв райхIа. Ауат хIвахIвра ажвала тшырзынайырхатI Апсны Республика а-Президент Хаджимба Рауль. Ауи йшипхьадзауала, ари айззара ду апхъахьыла хIуагIахъаква ртшауацIыхра, рацзакIыра, райгвара апны магIны ду зму гIаншарапI.
– УахьчIва а-Конгресс апны йгIайззаз ауагIа адызкIылуа закIыпI – апхъахьылагьи айгIайри Апсны ахъахвитри ртшауацIнарыхра йгьи ррыбагъьара. Ауи ахъазла Абашта апачва цIабыргква зкьыгIвпхьадзара йнадзауата рхъа щтIарцIатI. ХIара хIаднакIылитI абарат йрапшу ауысква рырхъайара апны амальква ргIаура: адемаграфия аъаща агъьчIвра, акъральыгIва гIалцIыртаква йрылархIара, апсуа йгьи абаза бызшваква ргIахчара йгьи ртшауацIыхра, – йхIватI Апсны апхъагылагIв.
Йхъаду политика мурадта Хаджимба Рауль йгIаликIгIатI апсуа-абаза уагIахъа руачIвбзазара арылашарара. «ХIара ауи амурад хIайжьарныс хIгьахвитым, момызтын йхIчпалакIгьи амагIны мцыразлуштI. ХIара хIуагIахъакIызтын хIхъатачIв гIальаматраква нахIрыскIьата хIайщчвара, хIазакIыра, хI-Псадгьыл гIахIхчауата хIацынхара атахъыпI», – йгIаликIгIатI ауи.
Ари амурад архъйара йазынархапI Апсны къральыгIвагьи жвлара организация щардагьи рынхара. Айззара ду апны ауат руыснкъвгагIвчва гIачважвауата йгIархIватI нхарата йакIвдыршауа, хачIвыта йдырхъйауа. Ауи ауысла швапхата йгIарба йауаштI Апсуа-абаза уагIахъа ртшауацIыхра ацхърагIара знархару а-Дуней адкIылара «Алашара» авице-президент Мыхц Рамазан йгIачважвара.
– Хвысквша руацIа хIара хIорганизация нхарата йакIвнаршаз гьмачIым. Акнигаква экземпляр зкьпхьадзара йнадзауата йгIацIцIтI, амультфильмква абаза бызшвала йатахIкIтI, абаза кIьанджь театр гIанхIыршатI, агIарбартаква, абаза ашва аконцертква акIвхIыршитI. Анып агвыргъьарамш Апсны апны апшта Къарча-Черкес Республика апынгьи, Россия анахьанат акъалаква рпынгьи, Трыквшта апынгьи йдыртлапIитI. ЙцIыхъвахауа апщсквша руацIа ари Амш артлапIара цIасхатI йгьи адунейла ауи йалапI уагIа зыкьпхьадзара. Спорт хъвмарыртата 30 раъара уыхвахатI, Гвым кыт апны йпхатшу аспорт комплекс ауыхвара ацIыхъва йнадзитI. Аспорт ъамапсымаква хIхвгIитI, аспорт анкъвакъвраква акIвхIыршитI. Ауат йрыуата йалкIгIу агыларта рымапI Абаза хъвмарраква, – йхIватI Мыхц Рамазан.
Датшагьи ауи йгIаликIгIатI абаза бызшва агIахчарала «Алашара» адкIылара йнарахвуа амальква:
– Абаза бызшвала арыпхьара цхърагIагаква лыхпI, ххъвыкIта йалу арыпхьара курсква акIвшитI, Интернет апны апхьарасахIатта 72 онлайн амальла йакIвшатI. Ужвы ауат видеогIвыра амальла йадгалата адкIылара рсайт апынгьи ютуб канал апынгьи хвитта йгIарысабап йауитI. «Алашара» абаза бызшвала ателебара атра шIыцква радгалра йацхърагIитI. АдкIылра ргIаджвыквцIарала апхьартаква рпны абаза бызшвала асахIатква мчбжьыкI апны хпа рпны йгIанымхауата хвбадза йрылахIатI, асабигIзартаква рпны абаза бызшва арыпхьара амаль шIыцла йадгалахатI.
Апсны анаукаква р-Академия апрезидент Джапуа Зураб йгIачважвара апны айззара йалакваз ахайыргIвазатI Академия йгьи а-Дуней адкIылара «Алашара» йацлырхыз анаука программа.
– ХIара абаза бызшви апсуа бызшви ртшауацIыхра хIадынхалуаштI, ауагIахъа турыхи акультура тынхи рырхъвыхра ауысла йапшым анхараква акIвхIыршуштI. ХIынхара йгIаднакIылитI Апсны йгьи Россия, Европа йгьи Америка йрыуу апхьахьаква. Арат анархараквала йынхауа аъачIвагIагIвчва ргIарбараква тшрыхахIыргIвазитI. ЙхIвара атахъыпI хIпрограмма алыхра хIдиаспора ргIащтийыгIвчвагьи шадынхалуаз, ауи ахIатырла рыцIагьи йауацIыххатI, йцIолахатI. Йаргьи ауи йатаркIвах йгIахIнарбатI хIуысква зымгIва адиаспорагьи рылата хIацрыдынхалра шатахъу. ХIкъару адхIкIылырквын уыжвгIанчIви глобализация агIаншараква хIызрайгIайуаштI, хIуагIахъара ахъата, хIкультура, хIыбызшва, хIцIасква хIзыгIахчуштI, – йхIватI Зураб Джота йпа.
Афилология наукаква рдоктор, апрофессор Чирикба Вячеслав анаука программа апны абызшва знархару ауысква рыцIа йауацIыхта дрыквгIашIастI. Ауи анхара йацIыхъватшаразара атахъыпI асабигIзартакви апхьартакви рпны йгIашIарышвта йакIвыршачIву апсахраква.
ЙгIачважваз ахыгIвгьи йгIалыркIгIатI ари анхара шабгу акIвыршара збзиру а-Дуней адкIылара «Алашара» апрезидент Эгьзакь Мусса шйакIву, ауи йара йахчала йшадигалуагьи. ЦIабыргыта, йара Эгьзакь Мусса ХIабальа йпа йшихIвазла, заджвы йхъазы дгьайсгIвым, аразыра ажваквагьи йара йхъазымкIва дызцынхауа агвып зымгIва йырзынархара атахъыпI. Айззара йалакваз тшырзынайырхауата Эгьзакь Мусса хIуагIахъа рпахь йгылу ахачIвква рырхъйара йыла йшгIацIалуа апшта дрыквчважватI:
– ХIапхъала йщтIу анхара апны йатахъу агIарбараква хIырзынадзара ахъазла хIара адунейла абаза уагIахъа адхIкIылта хIыбызшвагьи, хIкультурагьи, хIцIасквагьи гIахIхчара атахъыпI; йырхъйачIву ахачIвква йащтацауата йаныргIалу амальквала йадгалра атахъыпI; хIара хI-Апсны къагIауа йбзазарныс, аэкономика тшауацIнахырныс ахъазла лшарата йхIыму зымгIва адхIкIылра атахъыпI, зпсадгьыл йазгIацапахырныс гIазтахъхауа рыхъазла йнардзу амальква гIаныршара атахъыпI – Апсны тшауацIнахуазтын араъа абзазарагьи зымгIвала йнардзата йщаквгылуаштI. ЙчпачIвыйа щта ари анхара джвыквылра ахъазла? Абаза уагIахъа йырзалху информация уатыкв кIьыда гIаныршара атахъыпI: хIара хIабадыруаштI, хIайчважвуштI, хIайкьангьашуаштI – ауасамцара йлашару хIуачIвбзазара хIазычIвырхъуштI. Къраль-къральла йагвныргIвыта хIпрограммаква рынхара адгалра атахъыпI: ажвлара советква гIанхIыршапI – ауи апш совет гIаныршахьапI Къарча-Черкес апны, ауи апш совет гIанхIыршапI абазаква ъабзазауа акъральква зымгIва рпынгьи. Къральипхьадза апны абазаква ртшауацIыхра знархару апрограмма лыхIхпI – апрограммаква абзазара йалазыжьуаш ауат ажвлара советква ракIвпI. Акъральква зымгIва рпынгьи аинформация агентстваква нхуштI, нхарата йакIвхIыршауа ауат ргIвыраквала йгIадырбуштI. Ауи анхара ащтацауата, ащапIы багъьата йадызгалуаш, унашва ахъызцIуш квта штаб гIанхIыршуштI.
Эгьзакь Мусса йгIачважвара арат ажваквала йнайырдзахтI:
– Ажва гьалам хIара гIвагвана ду хIшыквылгIвацауа. Ужвы хIара хIзацынхитI, кърар хIбжьапI, акъыльпшгIарала хIацахъитI. Ауи магIны ду амапI. ХIугIахъа йырзыстахъпI сквшышвкI рурала хIпхьадзара мильуанла йыршвауата йщаквгылырныс. Ауи ахърыкъьара гьалам – хIацIагылуазтын хIуысква ащтацуштI. ЗымгIвагьи хIыбызшвала хIчважвауата йхIшврычпа, ауахьауат ауагIахъаква зымгIвагьи гIахIайхIвапсаргIатI, швапхагьи хIхъырхыргIатI.
Йшаъазла, айззара йалакваз зымгIвагьи абазаква рапхъагылагIв йхъвыцща йацыркIтI (йатахIхIвахпI, Эгьзакь Мусса абаза жвлара организацияква р-Ассоциация «Апсадгьыл» ауыснкъвгартагьи дшапредседательу). Йгьи сквшы 25 рурала МАААН йаунашвачпагIвыз Шамба Тарас Мирон йпа ари аъанатIа датша гIвычIвгIвыскI дазалххра шатахъу гIаныцIуата йхъвдаквцIараква анихъихх амщтахь а-Конгресс йалакваз йацшIакIта Эгьзакь Мусса йкандидатура йацыркIтI.
– Сара ауи джьауапкIра ду апщылата йсыласхIвитI, – йхIватI ауи ащаквыргылра дацчважвауата Мусса ХIабальа йпа. – Ауи азхъацIара ахъазла зымгIвагьи сшвзыразпI. Саргьи швара сшвайгвгъитI. ХIацIагылата хIуагIахъа рбзира хIазынхуштI. АлахI дышвзыразхатI!
А-Конгресс йалакваз хвду азырбатI сквшкъомкI руацIа Шамба Тарас нхарата йакIвйыршаз. Арат асквш 25 руацIа МАААН агенерал секретар йъанатIа нкъвызгауата ауи йыцынхуз Аламиа Геннадий йажванахъала Тарас Мирон йпа Ассоциация да-ЧIахIныгIва Президентта далххатI. Йара Геннадий Шалик йпагьи йынкъвигуз аъанатIа дшакъвыцIхуаз йхIватI, йцынхъвы дынхарныс йыхьыз гIайхIватI Гогуа Сонер. Гогуа Сонер дчкIвын шIата айсра амца йалаз Апсны абджьар йнапIыцIата дазгылырныс дгIацапахтI, араъа дгIанхахын уахьчIвала ауагIа рыхъазла агвчIагIвра знархару уыс бзи щарда нкъвигитI. Гогуа Сонер пIатIу йыквицIауата Эгьзакь Мусса йара йкандидатура гIайыргылуата йыхьыз йхIватI Гицба Инар. Ари ажванахъа апычIв кьангьашра айчважвараква рагIан йацызкIыз щардагIвын. Гогуа Сонер йара-йара хъатакIла дангыл амщтахь ащтийыгIвчва рщардагIв Гицба Инар йыхьызла напIы щтIырхтI.
Гицба Инар Ткъварчал къала апны дйытI, асквш 2002 агIан Гагра апны «Башаран-колледж» апны дапхьатI, асквш 2007 агIан Гданьск йтагылу а-КъральыгIва университет (Польша) апны «Политология» факультет дгIалгатI, «акъральыгIва азазаъащаква» знархару аъачIвагIа гIацIигатI.
Айззара апны МАААН а-Устав аредакция шIыц ауатыкв йгIатарцIатI, ауи апроект йацыркIтI, асквш 2018 агIапын йакIвшуш йащтагIайуа айззара апны йаталапшхырныс йщаквдыргылтI. Йара ауи асхъан йщаквдыргылуаштI ЙхIаракIу а-Совет йалазлуш рыхьызквагьи. Айззара апны аштаква ргIащтийыгIвчва рпхьадзараква (аквотаква) шаъазлушгьи йалапшын щаквыргылрала йдрыбагъьатI.
Айззара анхара йцIыхъвахауа атшын йапшым акъральква ргIащтийыгIвчва йрайгван дрынйатI Апсны а-Президент Хаджимба Рауль, декабр а 10 атшын асасчва Лыхны кыт йаъан, ауаъа ауат дыртлапIауата абзазагIвчва гвыргъьамш ду рзадыргалтI.


Апсны апны йбергьльыз ауасаражв Колги Халит Мсурат йпа сара ссабийищтара дыздырхитI. Саби йари бзита йабадыруан, йащтаныкъвун, щардала хIпны дсасуан. Халит дуасаражвын, ауагIа ршIалахIвара бзидздзата йдыруан. Ауи йгIахIвахраквала апсуа уагIа ршIалахIвара шбайу уылаухIвун. Саби ауии хъвлапныла ацIх йаласкIьакIьандзыкIьара айшва йадзхъачIвата йапшым хабар джьащахъва щарда рхIвахуан. Ауат рыуа щарда здырхитI.
Асквш 1986 агIан йбергьльу апсуа этнологква Акаба Л.Х. йгьи Бигуаа В.Л. сыцта Колги Халит Мсурат йпа йцри кыт Абгархук хIцан хIйынйатI. Ауи асхъан Халит Мсурат йпа сквшы 86 дыртан.
Сара ауи йхIвуз швабыж йсымагIальаматта саздзыргIвуан, ауаса, ага йгвасразтынгьи, йсзыгIвыз мачIпI. ЙзгIвыз йрыуата гIахIвахракI швгватра азынасырхитI.
Бзира чпата адзы йатх
Апсны апны даъан-дбзазун пIатIу ду нкъвызгуз хъацIакI. Ауи хыгIв пачва йыман. Йпачва андуха мгIва йыквылныс йадигалтI, сом хвышв-хвышв ритын араса райхIвтI:
– ШвымгIвайс, кьахвта тшпсшвща, ауаса ахча швахьымсын, абгата йгIацашвырпах.
ЙпахIба дангIацапах асхъан аба араса дицIгIатI:
– УышпагIамда, сычкIвын?
– Сара бзита тшпсщатI, ауаса ахча сгьахымстI, йшсымаз сгIацапахтI, – йхIватI апа.
– ЙахьчIва йнанаркIыта уара хIунагIва уаъазлуштI, – йхIватI аба йпа тшизынайырхауата.
Аквтанайгьи йахча шйымаз дгIайхтI. Аба ауыгьи йайхIвтI ауи атшын йгIашIарышвта рунагIва дшаъазлуш.
АйцIба дангIайх аба ауи араса дицIгIатI:
– Уара йучпа ачIвыйа щта?
– АуагIагьи збатI, ахчагьи салгатI, – йджьауапхатI апайцIба.
– Ахча йалаучпа ачIвыйа? – йхIван дазцIгIатI аба.
– ГIвычIвгIвыскI дпсыта сйыквшватI, ауи псарчIвыта сом пщышв йыквын. АпсарчIвы зитхра атахъкваз апсы йъахIыльчва йгIархъатачIватI рахча рыртхырныс ахъазла. Сара ауат асом пщышв рысттI рпсарчIвы аларшвахырныс, йгIанхаз асомшвкIгьи апсы далагвындыргIвныс йрысттI.
Арат ажваква рымщтахь аба йпайцIба йайхIвтI ауи атшын йнанаркIыта аунагIва апны йпшвыма хъаду ауи шйакIву.
Зны апайцIба гIамдара дджвыквылтI. ДшымгIвайсуазымцара ауи хъацIакI дйынйатI. АчкIвын агIамдагIвы ймагIныз дазцIгIатI, уадыргIвана дызламгIвайсырныс рыцIа йагъьу анархартала дйайкьангьаштI.
– АмарагIацIцIыртала уцарныс шварагIварапI, ауыла заджвгьи дгьгIацапахуам. Ащхъаква рахьылагьи шварагIварапI. Амараташвартала уымгIвайс йауаштI, – йджьауапхатI агIамдагIвы.
– Ауи асхъан сара амараташвартала сцуштI, – йхIватI апайцIба.
– Саргьи суыцнайуаштI, гIвзата суыцгIамдуштI.
– Унай, – дадгылтI ачкIвын, – ауаса закIыла суангIалырныс стахъыпI: йгIахIнапIыцIашвауа йачIвызлакIгьи йаъарата йагIвхIшуштI.
Абараса йангIалын ауат амараташвартала йджвыквылтI. Ауат мгIвайсуамцара абзазагIвчва зымгIвагьи джьабара чгIвыча ъанкъвыргуз ахIыгIвакI йтанагатI.
АхI йхъатала ауат дгIарпыралын йрайгватI. АчкIвын дазцIгIатI ауагIа зджьабауа ашвхIаусыгIва.
– ХIара нагIлат гIахIархтI. Сара пхIа пшдзакI дсымапI, ауи зымгIвагьи гIалайлахIитI, ауаса хъапщылата дызгауа зымгIвагьи пситI, – йджьауапхатI ахI.
АхI йпхIа даниба ачкIвын бзи дибан пхIвыста дгIайгтI.
Хъвлапны аннадза ачкIвын йыгIвза ауахъ ашв цIапха шайымтуаш йайхIвтI. АчкIвыни апхIвыспи анычвх амщтахь ахъацIа йыкъама хIазырта йымата ауат ъачвуаз апещ днашылын апхIвыспа длызцатI. Ауи асахIат апхIвыспа лшIа ащтанчIвыкI гIатыцIтI. АхъацIа ауи ахъа хъирышвттI, уадыргIвана йыгIвбахузгьи йхпахузгьи гIаншатI. Ауатгьи рхъаква хъисатI. АчкIвыни апхIвыспи ычванта закIгьи гьрымбатI.
Ащымта ахIыгIва абзазагIвчва ачкIвын дабгата, дызгIвадата данырба швабыж йгвыргъьатI. АхI агвыргъьара далата ачкIвыни апхIвыспи ахчагьи согIагьи щардата йритын ачкIвын йыгIвзагьи дрыцта йгIайдасхтI. ЙгIамгIвайсуамцара ачкIвыни аахъацIи ъашIашваз ашIыпIа йгIадзатI. Араъа агIвза дыркъвыцIхырныс йгвыгъьата агIвыджь тшгIарзынайырхатI. АчкIвын ауи дарынашхыйатI – йыгIвза дауищтхырныс гьитахъымызтI, ауаса ауахьауи дгьадымгылуазтI. УадыргIвана ачкIвын ауат анашIашва йызлангIалыз гIайгвалашвахын апхIвыспа дагIвыршара шатахъыз йхIватI. ЙыгIвза апхъапхъа дкшарныс йтахъыта йакъама апхIвыспа лхъахьла йанщтIих ауи лшIа ащтанчIв квтIагъьква гIатпIлатI. Йакъама йгIванхуз йанщтIих лшIала аща гIаджвыквылтI. Ауи амщтахь ахъацIа ачкIвын дщаквикIуата йайхIвтI ужвы апхIвыспа дйыцта закIгьи дахъымгвыргIвауа йунагIва дадгылх йшауаш.
– Уара бзира щарда сзухатI, ауаса сара уара уыхъазла закIгьи гьсылымшастI, – йхIватI ачкIвын.
– Уара уангIамдуз хIадагIвачата стгIачва угIарыднагалтI, спсарчIвы ушвахтI, спсхъа зландыргIалуашыз ахча руттI, ауыла спсы уыртынчтI. Уара рыцIхIагIа уашIашвушта йаныздыр саргьи закIыла суыхъварныс стахъыта суызгIайтI, – йхIватI ахъацIа.
«Бзира хата адзы йатх, абзазара апны ауи ажва аламкIва уанйахуаштI йгьи йгIауцхърагIахуаштI», – рхIвитI апсуаква.
Асквш 1990 агIан хIара Черкесск къала апны гIарбарта адыгIгалтI араса йахьызта «Апсуаква рнапIлачпара ршIыйара азъазара». Ауаъа йгIахIырбатI Апсны къральыгIва музей ащтацIарта йгIахIахвыз апкъыгIваква. АгIарбарта амщтахь съахIыльчва рахIбадза Ахба Уасман йпны Хъвыжвду хIцатI. Ауи ауырата хIйыдзхъачIван, щардагьи хIрылачважватI. Колги Халит хIшынйазгьи йасхIвтI, ауи хIпны даъата йанйахьанта дидыруан. Уасман швабыж йгвапхатI Халит йгIахIвахра, уадыргIвана йгIаликIгIатI абазаквагьи йара ауи ажважв шынкъвыргауа: «Бзира чпата адзы йатх».
Асурат дгIанарбитI Колги Халит.


«Къарча-Черкес» телерадиуакомпания апны абаза бызшвала агIатраква адызгалуа агвыпи «Алашара» жвлара адкIылари ацыта асабиква рыхъазла «Марашта» ахьызта программа шIыц дрыхIазыртI. Йапхъахауа агIатра январь а 11 йгIадырбатI. Ауи акIвзыршауа Чачан Аза Пыжвбани абаза локIква йрылу ХъабыжьчкIвыни гIвзата йлыцпI. Ауат ари апрограмма ахъазла йырчпаз кIьанджьыпI. РыцIа йгватшну апшыгIвчва гвы арымтуата йгьгIанымхазапI Пыжвбани ХъабыжьчкIвыни «Амара» кIьанджь театр артистква Къвныжв Ратхи Къвапсыргьан Зураби рбыжьквала йшчважвауа.
Йапхъахауа агIатра апны Аза ХъабыжьчкIвыни Пыжвбани акытчаква шырдыруа лырхъвыхуан. Ауи акIвымкIвагьи апшыгIвчва хвыцква рыхъазла абаза бызшвала йатаркIыз амультфильм «Лунтик» гIадырбатI.
Видео. 1-ый выпуск программы "Марашта"
Апрограмма шIыц згIахъвыцру Джьбаба Радмиргьи ауи йадынхалуа агвып шабгугьи йшджвыквырцIаз акIвызтын, «Марашта» ахвыцква шIыцра щарда днардыруаштI, даргьи йрымаджьащахъва йшапшуаш кьангьаш гьамам.


«Уара усуперпI!» зхьзыта йакIвшуз ателебара шоу йапхъахуз апроект йапхъагылагIвхаз Валерия Адлейба йлыщтагIайуата агIахIвра анкъвакъвра йалалта Россия ателебара апшыгIвчва ргвква рхвгIарныс рмурадта Апсны йтыцIын Москва йцатI Капба Леон йгьи Тачулия Милена.
Асаби гIахIвра шоу «Уара усуперпI! АгIахIвраква!» йрылан атгIачваква йрыдыркIылыз асабиква, апхьарта интернаткви асаби тыдзкви рпны йгIадзынгылуа 7 сквша йгIашIарышвта 18 сквшадза зныбжьу ачкIвынчви ахIвсси. Россия Федерация акъалакви аштакви йырхъазымкIва апроект йалан Белоруссия, Узбекистан, Казахстан, Туркмения, Эстония, ГIвадахь Осетия, Апсны, Азербайджан йгIартыцIыз асабиква. Апроект абзазара йаналарыжьуаз ачкIвынчви асабикви ателебара атраква йрылазлара, хореографияла йагъьу арыпхьагIвчва, арежиссёрква, апродюсерква рыдынхалра йахъазымкIва ауат апхьарта апрограммала йадрыпхьун, апсихологква рыдынхалуан, дара ашIаква йшырхIвазла, джьащахъвара щардагьи йрынйатI.
АгIахIвра гIарбара йапхъахуз амшква йгIаршIарышвта ауи Апсны апны ауагIа швабыж йыргвапхатI. АгIахъвмарраква ангIадырбуз амшква ауагIа аурам экранква, ачартаква рпны ателевизорква йырпшуан, гвыргIва рылата ажюри ражва йазпшуан.
14 сквша зныбжьу апсуа гIахIвыгIв шIа ъаза Тачулия Милена Согъвым къала 14 апхьарта дыцIапI, Апсны Республикала гIатгара зму артистква Чкадуа Циала йгьи Аршба Алексей унашва зхъырцIауа агIахIвра апхьарта «Абаза» апны агIахIвра тшазылбжьитI. Йапхъахуз атур апны ауи йгIалырбатI «Адзыхь апны» зхьзу ауагIахъа гIахIвра агвагванчкIвынгьи лымата. ЙгIвбахуз атур апны апшыгIвчва швабыж йыргвапхауата Гагарина Полина лашва «Драма гьаъахым» абжьыла ауи йгIалырбаз агIахIвра датша квпшыра аман. АпшыгIвчва напIасра дула днардасуа афинал дызлазынадзаз агIахIвра апны зыпкъ тIахсу, йтIатIу апсуа пхIвыспачкIвын йблыз ацIла атурасы дтагылата дгIахъвмартI.
Къраль щарда злаз ашоу ду йцIыхъвахуз аконцерт асквш 2017 декабр а 23 атшын йакIвшатI. АйгIайра гIатылгатI Кострома йауу Родионова Валерия, Тачулия Милена йагIбахуз агыларта лкIытI.
«Сара афинал салапI, сгIахIвыща хвы аквырцIун акъраль апны йагъьу ахореографква. Амастер-классква, шоу-бизнес апны йбергьльу агIвычIвгIвысква рынйара, Москва апны агIамдара гIальаматква – абаратква дзачIв гIвычIвгIвысызлакIгьи йгвалапI. Ари анкъвакъвра апны айгIайра гIатзымгазтынгьи, сшхъвыцуала, адуней шабгу йдсырдырныс сылшатI бзи йызбауа, йпшдзу сцри хагIахв ахабар», – лхIватI Тачулия Милена интервьюкI апны.
Миленагьи лахщагьи ландуи лабадуи йырхьпшырапI. АпхIвыспачкIвын хысквша даныртал йгIашIарышвта ауагIахъа гIахIвракви аклассика гIахIвракви тшырзылбжьитI, уахьчIвла Апсны апны йагъьу асаби ансамбльква йрылапхьадзу ансамбль дасолистпI. Ауи анкъвакъвра щарда рсогIатква дырпшвымапI, ауат йрылапхьадзапI адуней анкъвакъвра согIатквагьи. АгIахIвра йахъазымкIва бзи йылбитI адзцари асуратчпари. Аратква ракIвымкIва Милена ажурналистикагьи дхънахитI йгьи Апсны къральыгIва телерадиуакомпания асаби хабарквала дакорреспондентпI. Тачулия Милена гвалата йлымапI йдуу гIахIвгIвыта лыхьыз лыргарныс.


ТгIачвипхьадза щарда зхъыцIуа асуратква йрызсакъуа йынкъвыргитI, йалкIгIата бзи йырбауа, хвду зквырцIауа рцри гIвычIвгIвысква йырчIвызтын. Ажва аламкIва ауат йрыуата йаъапI апхъала бзазара гIазырбауа, турых магIны зму. Асуратква уырхъвыхуа уалагарквын атгIачва ртурых алагIащаквыргылх йауаштI, йгIаншитI ауат йрапшу асуратквала акъраль атурых анузыгIащаквыргылхуагьи. ЙалкIгIата, магIны рзыгIбитI адуней йыквхым хIапхъанчIвиква рсуратква.
ХIара хIтгIачва суратква йрылата йджьащахъву сураткI сыла йгIацIашватI. Асурат йанкву рыуа азаджв – Ахба Ражден – йшихIвахуала, ауи асквш 1934 агIан йхъырхтI. Асурат хгIвы аныпI, ауат Ачандар апны йгылу, зхIагIара метр 50 айхIа йнадзауа ацIла ду адзхъа йгылапI. Апхьахьаква йшырхIвауала, ари ацIла ныбыжьта йамапI сквшызкь райхIа. Асурат ъахъыху ахакв зынзаман ахI Ачба Бата йчIвын, ауи асквш 1937 агIан сквшы 96 йныбыжьта дыркIытI. АхIбачва йшырхIвауала, Абашта айсра Ду агIан ащхъахъысыртаква гIазхчуз айсыгIвчва акыт йангIабгъалрыз ацIла ащапIкIынхIара ауацIа мца ацIырхъиуан, ацIлагьи йызнымкIва амцаблыра йнанауахвуан. Ауи йгIалцIла акIынхIара хметркIи бжакIи йнадзандзыкIьа йалахIатI. Араъа тшыгIвта узыцIагылитI, машинанадзарала хвитта акIынхIара уызкIылсуаштI. Йшцауала, ари ацIла ду щъата йазалуа ачва жвпIа акIвпI.
Асурат йанкву рквтала атшы йаквчIву Ахба Бирам йакIвпI. Ауи арепрессияква дрылашватI, асквш 1937 агIан щра йыквырцIатI. Армали агъьмали асурат йгIанарбаквауа Лагъь КIавкIаз йауу сасчвапI, сабаду Шварахи йащайцIба Бирами рынбжьагIвчва аргванква ТекеевргIа агIвайщчва ракIвпI (йалныс ауыпI айщчва рыуа азаджв Халид йыхьызхарныс). АцIла йыквчIву ачкIвынхвыц Ахба Ражден йакIвпI. Ауи Абашта айсра Дугьи дпшцIан, дгIацапахын дъадзабгаз йтгIачвагьи йаргьи Ачандара кыт йтабзазатI. ТекеевргIа айщчва йрынбжьагIвын датшагьи Колги (Колбая) Мсурати ауи йпа Халити. Сабадуи ауи йащи щардала йрызгIайлун асасчва тлапIаква – рынбжьагIвчва абазаква, адгьаква, акъарчаква… ХIткъвым рнышвынтара апны абазаквагьи ыцIапI, ауаса ауат рхабар заман щарда ъахъыцIуа йгIалцIла йырмагIнугьи рыхьызквагьи гьхIыздырам.


Искандер Фазиль йыхьыз нкъвызгауа АкъральыгIва урышв драма театр йапхъахауата апшыгIвчва йыддырбатI аурышв литература аклассик Достоевский Фёдор йгIвырала йадгалу аспектакль шIыц. Йбергьльу ароман «ХъвмарыгIв» асцена ргылчIв дадынхалтI Джикирба Эля йгьи ауи дасценаристпI.
Йхъаду атурасыла дгIахъвмартI Щукин йыхьыз нкъвызгауа атеатр апхьарта астудент Квициния Гурам. Ауи йыхьыз рылапхьадзапI зылшара хIагIу апсуа артист шIаква. Россия йхIаракIу апхьарта театр факультетква рпны адырраква гIацIыргитI ауат ймачIгIвымкIва. Гурам йхъазымкIва аспектакль йалан датшагьи йара ауи атеатр апхьарта йыцIу астудентква – Ломия Милана, Пилия Дэвид йгьи Абухба Осман. Атеатр атруппа актёрква йрыуата йгIахъвмартI Папаскир Наталья, Спасов Люпчо, Сичинава Марина.
ЙызнымкIва атеатр йрыцынхахьу арежиссёр Киселюс Антон ари аспектакль йыла йшгIацIалуаз декорациякIгьи сцена фашакIгьи гIамрысабапхауата акIвпI. Йара атеатр апны ари аспектакль аквпшыра «концерт гIахъвмарра» ахьырцIатI.
«Концерт гIахъвмарра анхIхIвара хIара йгIаныхIщтуа атекст ъакIьыдахауа акIвпI. Датшата йухIвушызтын агIахъвмарраква, асцена апны апIатIаураква зымгIва атекстла йаларпапI. Артист йгIахъвмарща оркестр апны аъамапсыма агIарысабапща йапшхитI», – йхIвитI арежиссёр Киселюс.
Атеатр гIахъвмарра апны лахIвара щарда гIанарыцIсуата йалан Апсны ауагIа артист Чанба Нодар дзунашвачпагIву акъральыгIва хор капелла. Аспектакль ъадзакIвшауа йбыжьгитI адунейла йбергьльу акомпозитор Моцарт ймузыка. ЙалкIгIата алагIваласра ду гIауыларцIитI аспектакль йцIыхъвахауа аккордква: Моцарт й-«Реквием» ахъвмарра згIвыра йтнацаз афыр хъада йпсы йаджьабарата йхIвачвитI.
АпшыгIвчва швабыж йыргвапхатI Квициния Гурам йгIахъвмарра. Атеатр асайт ахъазла йадыргалыз Гурам йинтервью апны ауи йшгIаликIгIазла, афыр хъада Иван Иван йпа йтурасыла дгIахъвмарныс дъагIадрайгваз йхъа ду йнарбатI. Актёр шIа йгьцIайкIуам йара йхIальгьи йшалу «алашра», ауаса абзазара апны ауи йфыр йацкIыс рыцIа дщаквкIыпI, ауи ахIатырла йуыс гьмайрамызтI асцена апны «агIахъжвараква» тшанрзирыхIазыруаз. Баргвыра гьмачIмызтI, ауи йапшпI актёрква ргIахъвмарра йацхърагIалауа адекорацияква ъанымыз, йара Достоевский йыбызшва баргвгьи уылаукIра атахъын. Ауаса апремьера атшын йгIанарбатI актёр шIа йчвхIатламкIва ауат абаргвыраква зымгIва дшгIарыцIсыз. Квициния Гурам йгIахъвмарра йаквшахIатыз апшыгIвчва аспектакль амщтахь кьангьаш рыламкIва йырхIвун: «ЙхъасцIитI», – хIва.
АпшыгIвчва йгIалыркIгIатI амзакIкIара агIарысабапра анадзара хIагIагьи, ауи йхъвдаквцIаран аршIыйагIв Лисицын Евгений, амузыка адгалрагьи. Ахор капелла йгIандыршаз ахIагIара ауи аъара ймчынта актёрквагьи рылшараква гIанадмыркъвуата йара ауаса йнардзата йгIахъвмаруан. Абар йылхIвауа Полина лтурасыла аспектакль апны йгIахъвмарыз, Щукин йыхьыз нкъвызгауа атеатр апхьарта апхьагIв Ломия Милана: «Датшата сгIахъвмарныс рыцIа йсзымайрахарын гьсзыхIвушым, йшпакIву ухIварыквын атурасы швабыж йбаргвыпI. Акапелла ангIалал тIакIвгьи съанквынхатI – ауат рашвахIвара алагIваласра ду гIауыланацIитI. Атруппа швабыж пхата йъагIахIпылызгьи гвапарапI, апщсквшагьи араъа хIынхузшва тшыгIбун».
Аспектакль «ХъвмарыгIв» угвы йнадзауата, лахIвара цIола гIанарыцIсуата йщаквгылтI, ацIыхъва ъагврыдзгу ахъазла апшыгIвчва щардагIвы рыладз гьырзымкIтI. Ауи Искандер йтеатр апны гIвымшкI йгIадырбатI, ауаса апшыгIвчва рпны дахIвра ду ъамаз абзирала атеатр аунашвачпагIвчва аспектакль ррепертуар йаларцIарныс йщаквдыргылтI. Йшцауала, «ХъвмарыгIв» апремьера апны йаъамыз апшыгIвчвагьи йрылшуштI апхъахьыла аурышв драма театр асцена апны ауи йапшырныс.
(Асурат Спутник – Апсны сайт йгIахъыхпI)


Июнь а 15 сквшы 60 йхъыцIитI апхьахьа, арыпхьагIв, арыпхьара адгалагIв, ажурналист, атакIыгIв, ауысагIв, ашвахIвагIв ХIасарокъва Бильаль. Ауи уыста дыздкIылу акъом уанырпшра уыбыз йгIаквххитI – «АлахI йгIазылайцIауа йгIайылайцIадзитI» – ухIварныс. Ауаса Бильаль дыззычпу зымгIва мгвата йгьгIатйымгатI, йара-йара тшырзибжьатI – ауагIа зыкIыла дрыхъвара йтахъыта.
АткIьийра зхIальмыз айфанд Мата
Бильаль Къвбина кыт апны дйытI. Ауи йаба МхIамат дкъвыръанмольан, акыт апынгьи «айфанд Мата»-хIва акIвын йшйыпхьуз. Зын-замызагьи ауи йыхьыз ажва «тлача» гIацырцIун – йщапIыкI ъашIамыз йтшпнырхIвауата гьакIвым, «Мата» зхьзыта акыт йтаз анахьанат ахъачва далагIарылыркIгIун. МхIамат дчкIвыныркIвата дныкъвадыкъвахатI: апхъапхъа чва зхъарымбаз ахвырта йщапIы нанауахвын йхъыхра атахъхатI.
Акыт ауи агIан «маджьгыт»-хIва йызпхьауата йрымаз анышвынтара йтагылаз анамазчпарта тдзычкIвын акIвын. Анышвынтари ХIасарокъваргIа рхакви Чбыщ дзыгIвчкIвын зтысуа акIвар унахъыс-гIахъыста йаныргIалпI.
Апхынла акыт ацIайква тшкIвабара Къвбина дзыгIв йцауата Мата йгвашв йанагIвсуаз ауи амаджьгыт дгIайхуата йынйазапытуан. Айфанд акIвар анахьани атшпы дгIаквгылгIвацазтынгьи асабиква гIашIасуанта ауи псайспадза акIвар дгIатыста йпны дгваралхындзкIьа йгьымпIатIауазтI – ахIба йымгIва прымкъра ахъазла. Йалныс ауыпI ауи датша заджвы йакIвзарквын ахвыцква ахъарара йапшыта дрымбауа тшырчпата рымгIва надырдзарнысгьи. Ауаса Мата йахьыла ауи апш ъадабсызра гIадырбарныс рахIа ймаджьаныз ачкIвынчвагьи рхъа йгьакврымцIузтI. «Айфанд йымгIва пшвымкъын!» – хIва ауат йызнымкIва ранчви рабачви йгIарархIвыз дзачIвызлакIгьи йхъа багъьата йталта йаъан.
Йара Мата йхъахв щтIихуа дгьаъамызтI, дгIвычIвгIвыс тынчын, дтIатIан. Асабиква йара йахьыла йакIвым закI рымхъачпаргьи кIара гьгIалйымщтуашызтI. Ауаса дара асабиква «ауи дтIатIапI» – рхIвата йамуаш гьрымчпузтI, айфанд рыцIагьи пIатIу йыквырцIун акIвмызтын.
Бильаль жвасквшагьи гьйымрыцкьасызтI йан данихъышвт. Йалныс ауыпI ауыгьи аби апи разазаъаща апны тшгIанахIварныс. Мата йпа дгьйызгвауамызтI. Ага йара адин дачIвызтынгьи, Бильаль ауи тшадикIылырныс зынгьи дгьазадйымцалтI, тшгьйымрыткIьийуазтI, йычкIвын дхъызхуаз асуратхъыхра, агитарасра агьиквагьи йымба йамуа тшгьыйымчпузтI.
– МшкIы хIаба дызпхьуз азкьыр амакъым агитара аструнакIла йгIатысщтын – ауи закIыта йджьайщан, – йгIайгвалашвахитI Бильаль. – ХIунагIва радиолагьи гIвнан, хIабагьи йзысхвгIуз апластинкIаква йгвапхадзауата дрыздзыргIвуан.
Абызшваква рахьыла ахъра
Йпщбахауа акласс йгIашIарышвта Бильаль аобласть уагIахъа апхьарта-интернат дырщтийтI, квтанай дырра ъагIацIигазгьи ауаъа акIвпI. «Аинкубатор» апны (араса акIвын рапхьарта йшапхьуз ауаъа йыцIакваз) ауи абызшваква дхъырхуа далагатI, йаргьи асквш 1975 агIан Псхваба йтагылу агIвыма бызшваквала акъральыгIва педагогика институт дыцIалтI. Хвысквша анцIы ауи ауаъа француз йгьи намыца бызшваквала арыпхьагIв йдиплом йымата дгIалгатI. Ауаса аинститут дъадзапхьуз асквшква руацIа ауи аъачIвагIа тшазибжьара йахъазымкIва гIвзачва шIыцгьи йаутI, аршIыйарагьи рыцIа аргваныта тшадикIылтI. Астудентква француз бызшва йазрыпхьуз Филиппов Евгений гитара бзи йызбауа заджв йакIвта дгIацIцIтI. Ауи йгьагьара тшадызкIылыз агвып анайззарыз Высоцкий Владимир, Окуджава Булат, Никитин Сергей, Визбор Юрий датшагьи йбергьльу абардква руарадква рхIвалун. Евгений йаргьи уыса алайцIун, Бильаль ауат рыуа зджьакIы макъым рыцIайцIатI. ЙгIаншаз ашваква анбжьагIвчва ррепертуар дырбайатI. Ауи Бильаль йгвы гIащтIнахуан, йаргьи ашва шIыцква гIанйыршарныс даквнаргвышхвун. ЦIабыргыта, зныкIдза ауат ашваква йара ауи агвып ракIвымкIва датша заджвгьи йгьйымгIузтI.
Асквш 1980 агIан аъачIвагIагIв шIа йцри кыт, йымцырахаз йаба йтдзы дгIайхитI: Мата асквш 1977 агIан адуней йхIваджьтI. Къвбина акыт апхьарта апны Бильаль француз бызшвала арыпхьагIвта йынхара джвыквицIатI. АрыпхьагIвчва йрыпхьарныс йшцIасу апш ауи ужвы Бильаль МхIамат йпа – хIва акIвын штшгIайзынадырхуз. Апхьарта апны алалракI, айззаракI анаъаз Бильаль гитара дасуа уарад ацихIвауа ауатыкв дгIаталлун. АпхьагIвчва ахIбачва рыуа щардагIвы ауи тшйыцырчпауа гитара йасырныс тшазырбжьауа йалагатI. Ауи арыпхьара ахабзаква йрыквымшвауата зхIвуш даъазапI, ауаса Бильаль йгвапан апхьагIвчва арыпхьагIвгIвацата акIвымкIва нбжьагIвтагьи дъарпхьадзуз.
Хысквша данынха амщтахь Бильаль къвырльыкъвхара ар дызшIыртитI. ДангIахъынхIвых арыпхьара атаджвыквицIахитI, ауаса щарда йгьнайгуам. Асквш 1986 агIан акытсовет дадепутатта далырхитIта архъйагIв комитет асекретарра гIайыхъвдаквырцIитI.
Йдепутат хъвдаквцIараква рпIатла аналга йъачIвагIа датазгIайхитI. Ауаса Усть-Джьгваты йпщбахауа аквтанай апхьарта апны ауи асабиква зирыпхьауа абаза бызшвапI. Араъа йнанаркIыта ХIасарокъва Бильаль йынхарагьи йыршIыйарагьи йцри бызшва йапщылапI.
ХIа хIакIвмызтын йызчпушда?
Асквш 1991 агIан ХIасарокъва Бильаль нхара «Абазашта» газет дызшIыртитI. Абаза литература акъагIара зыхьыз йапщылаз агIвгIвчва райхIарагIв ъанхуз аредакция апны йгаз агIвысквша Бильаль йыхъаз апхьара дууын. Йагъьыз абаза уысагIвчва, агIвгIвчва, ажурналистква рпны ауи тшыззибжьуз ажва адынхалра йгьахъазымызтI, абзазара апны угыларта уазхъвыцра шатахъугьи йылайдыркIуан ахIбачва. Абазаква рлитература рахIа мчыта тшанауацIнахуаз ХХ-хуз асквшышв асквшы 60-ква рагIан йгIашIарышвта ауаса йщаквгылын – хIуагIа рпны ауысагIв дгьуысагIвгIвацамызтI. Анауки акультури йапшым рнархараквала йазалху дырра змаз аъачIвагIагIвчва ъамачIгIвыз йгIалцIла агIвгIвчва дара-дара рыхъвда щарда хъарцIун: ашва аларцIун йгьи йырхIвун, абызшва дырхъвыхуан, ажварква адыргалуан, алитература гIаншараква йрызхъвыцуан, руагIахъа ртурых ддырдыруан. «ХIа хIакIвмызтын йызчпушда?» – ари Бильаль йбзазара ахабза хъадаква йрыуа закIхатI. Ауи аршIыйара агалагьи рыцIа цIолата дадгылуа далагатI. Апхъапхъа Джьгватан Къальи, Мыхц Кьарим, Апса ФатIимат руысаква макъым рыцIайцIун, уацIыхъван йхъатала ауысаква ргIврагьи джвыквицIатI. ЙыршIыйара апынгьи абгата абаза бызшва дазцатI – ухIва ауаштI. Йапхъахауата йара-йара йгIанйыршаз ашваква йрыуапI «Пхыз», «АнцIрала хIанйатI», «Ан луасйат».
– Сара сыхъазла зджьара йгIанымхауата магIын ду аман Мыхц Кьарим съайабадырыз, – йхIвитI Бильаль. – Угвы йалалуа ауи йлирика йанакIвызлакIгьи саргъаруан. Аргваныта хIанаднагал ауи йдунейпшыщагьи рыцIа йгIасгвынгIвуа сцатI, ауи саргьи йсаргванта йгIацIцIтI. ГвынгIвырапI сара суыса шIыцквагьи зымгIва йрапхъата йызсырбуз Кьарим шйакIвыз.
Асквш 1991 йгIашIарышвта асквш 2006-дза ХIасарокъва Бильаль ажурналистика дапщылан. «Абазашта» газет амщтахь ауи ареспублика радиуа абаза хъвшара, акабель телебара «Канал-3» рпны дынхатI, «Джегутинская неделя» («Джьгваты амчыбыжь») газет даредактор хъадан. Ажурналист нхара уагIа щардагIв урабанардыритI, ауат абадырра шIыцква убзазара щардала йанырпсахуагьи ншитI.
Бильаль йыхъаз щарда гIанацIгIатI ЧквтIу Владимир йынйара. Йбергьльу амакъымгIаныршагIв, амакъымршIыйагIв, абаза ашвахIвара эстрада нархара гIалазгаз, Къарча-Черкес апны йапхъахуз авокал-ъамапсыма гвып «Абазинка» гIанзыршаз ЧквтIу Владимир абард йыхъазла цIбацIбагIв хъадата далтI. Асквш 1997 йгIашIарышвта ауат агIвыджь ауарад шIыцква ргIаныршаралагьи йацынхауа йалагатI. Ауаъадза агитара йацихIвуз ракIвымкIва уарад алазымцIуз Бильаль ЧквтIу Владимир йэстрада макъымквагьи ажва рызгIайхъвыцуа далагатI, ауыла дгIашIамсуата йара йчIвыта аэстрада уарадквагьи гIанйыршауа йджвыквицIатI. Ауат рхIвитI «АбазгьыргIа», «Локт» гвыпква, ашвахIвагIвчва Мижай Беслан, Чква Льильа. Ауат ауарадква «Асквш ашва – Абаза» анкъвакъвра апны йанга ажюри йгIалыркIгIакваз йрылашватI.
Йара Бильальгьи «ажьора дгIацIцIтI», йапшым абард фестивальква дрылазлитI, асквш 2015 агIан «Абазашта ашва шIыцква» анкъвакъвра апны дайгIайтI. АйгIайра злагIатигаз йашва «Сасы» акIвпI. Ауи Бильаль йчIвыта эстрада йацчпата йапхъахауата йыздынхалыз уарадпI. Философия цIола злу ари ашва Муренко Олег аранжировка аназыгIанйырша амщтахь абыжьгаща датшахатI, аздзыргIвчвагьи рыцIагьи мчыта ргвы йадсылуа йцатI. АшвагIаныршагIв ауагIа абзазара апны рыцIа хвы зму тамамта йазхъвыцныс йаквгIазшIититI:
«Амара акIкIара йазычпала квырмыш
Адуней лашара уазхIвахIвуа ансимшы».
ЙузадымкIылуаш гьаъам
Ажва дъадзадынхалуа азаман ауацIа ХIасарокъва Бильаль псайспамцара йцри бызшва ацIолара дазынадзун, ауи ахабзаква ййырдыруан, ужвы йщаквгылу атамамгIвыща алйыргун, абаза бызшвадырра апны уахьчIвала йаъу абжараква дрызхъвыцуан. Ари анхара рыцIа-рыцIа даланахIвауамцара Къарча-Черкес къральыгIва университет къабард-черкес йгьи абаза филология акафедра аспирантура дгIанагтI. Ауи дангIалга абаза бызшва апунктуаца наука амальла йалйыргарныс хъатайкIытI, ауи ауысла кандидат диссертация йгIвын асквш 2007 агIан Къабард-Балкъар къральыгIва университет апны дахIврала йхчатI.
Ауаъа йнанаркIыта Бильаль джьгарта наука айззара щарда дрылалитI. Зажва алсуа ъачIвагIагIвта дырпхьадзауата ауи акъральыгIва йгьи ажвлара уысхартаква йгIандыршауа йапшым айкьангьашыртаква экспертта дрыларцIитI. Ауи Къарча-Черкес Республика апны ауагIахъа-шта компонент йаквыргIапсу апхьага-методика адкIылраква лыхрала аэксперт совет апны абазаква ргвбайари рыбызшви руысла дкьангьашагIвпI; Къарча-Черкес Республика арыпхьагIвчва ръазара йъаладырхIауа аинститут (КЧРИПКРО) апны ацри бызшваквали алитератураквали арыпхьара-методика совет далапI; «Алашара» жвлара адкIылара абаза бызшвала Адуней координация совет апынгьи уыс йыхъвдаквпI. «Алашара» адкIылара Черкесск къала апны йгIаныршу ахъвшара апны абызшва зымдырдзаквауа рыхъазла йадгалу абаза бызшвала арыпхьараква рыхъазла арыпхьаща лызхызгьи ауи йакIвпI.
ХIасарокъва Бильаль абаза бызшвали литературали апхьагаква дрыдынхалитI, ацIбацIбара гIвыраквагьи рзигIвитI. Абаза бызшва апунктуаца, йажвыз ажваква, атамамчважваща руысла ацхърагIагаква лихитI. «Алашара» адкIылара анаука программа архъйара далата зцри бызшва зымдыруа йа бзита йзымдыруа рыхъазла «Абаза бызшва тшазыбжьага» йрыхIазыритI. Абаза бызшва астилистика ащата ауысла доктор диссертация йгIвитI.
Ауатквала ракIвымкIвагьи, ауи агIвырагIацIщтра ауыс ъайдыруа йгIалцIла (КЧРИПКРО апны гIвысквша аредакция-гIвырагIацIщтра хъвшара унашва ахъицIатI) книга гIацIызщтра зтахъу щардагIвы цхърагIара йазыбжата тшгIайзынадырхитI. Асквш 2006 агIан йгIацIцIыз «Лагъь КIавкIаз ауагIахъаква рлитератураква рантологиягьи», асквш 2007 агIан йгIацIцIыз «Абаза уысара антологиягьи», датшагьи агIацIщтраква Бильаль йгIапсара рылапI.
Ауатквала дгIанымхауата ауи абазаква рыбызшви ргвбайари ауагIа йдйырдырра дащтата «Тынха» ахьызта сайт гIанйыршатI, йапшым асайткви «Къарча-Черкес» къральыгIва телерадиуакомпании корреспонденттагьи атакIыгIвтагьи дрыцынхитI. Ауат ауысква зымгIва ауи йынхарта хъада – КЧРИПКРО апны къабард-черкес йгьи абаза бызшвакви алитературакви ркафедра унашва ахъцIара – йацйырцитI.
– Уыс швабыжта йщардапI. Ауат зымгIва заджвы йчпара атахъыпI, – мачIкIгьи дъанквынта йхIвитI Бильаль МхIамат йпа. Йгьи йтагIацицIахитI: – ХIара хIакIвмызтын йызчпушда?


Апсны акъральыгIва музей апны йынкъвыргауа ашвъаква йрыуата гIальаматра рзубушта йаъапI апсуа археологква Трапш М.М йгьи Шервашидзе Л.А. рырхъвыхра нхара амшгIвыраква.
Трапш Михаил Мамета йпа – йапхъахауа дапсуа археологпI, Апсны АССР акультура апны гIатгара зму дынхагIвыпI, аистория наукаква дыркандидатпI, абызшви, алитератури, аистории руысла Апсны аинститут апны арехология хъвшара даунашвачпагIвын. Ауи унашва рхъицIун Согъвым, Куланурхва, Цебельда рпны йакIвшуз археология пшыхвракви анхаракви.
Трапш М.М. йапхъахауата археология нхараква джвыквицIатI асквш 1951 февраль а 1 агIан Согъвым ахва апны. Археология пшыхвра ацакIвдыршун абызшви, алитератури, аистории руысла Апсны аинститут йгьи Апсны акъральыгIва музей. Анхара анджвыквыл йапхъахауа атшын йгIараутI аджьаз пкъыгIвакви акерамика мачвакви. ЙащтагIайуата атобаква рбжьара акIвар апны сантиметр 70-80 зцIолараз амашаква рпны йгIацIшвттI анышв йгIалхыз апхъанчIвидза квпшыра змаз амачва хъвашаква. Йара араъа йгIараутI агIвычIвгIвыс быгIвшыгIвква, аджьаз йгIалхыз амахъахъацIа, анышв йгIалхыз амачва хъвашаква йгьи хымшын хIахъв пхатшакI. Трапш М.М. йгIвыраква рпны йшгIайырбазла, ауат ахIахъвква апсы йхъахь йыквырцIатI ашвырква дшырзгIацIымхуаш апшта. Датшагьи араъа йгIараутI ахъва тшытква, анышв мачва хъвашаква, суратла йрыпшдзаз амачваква птштшыта.
АмшгIвыра йцIыхъвахауата гIвыра ананшвал асквш 1951 февраль а 19 атшын акIвпI.
Анхара агIарбараква гIаликIгIауата Трапш М.М. араса йгIвытI: «рыцIа щарда зхъыцIуата Согъвым ахва апны йгIарауыз апкъыгIваква «йкIьасу аджьаз заман» ззырхIвауа агIамта йачIвыпI, йгьи ауат зквшахIатхауа уыжвгIанчIви Согъвым ашIыпIа апны зтурых цIолата апхъанчIвидза заман йалалуа тачIв уагIа шбзазуз акIвпI»
Трапш М.М. Согъвым ахва апны йгIайауыз апкъыгIваква уахьчIвала зыхв хIаракIхаз ймшгIвыраквагьи рыцта амузей йыгIвнарцIатI. АпкъыгIваква рыуа азджьакI аквтасквшышвкви апхъанчIвидза турыхи рхъвшара агIарбарта апны йаныргIалпI.
ЙащтагIайуата йара ари амшгIвыра йаншвалтI Согъвым абагъьата апны асквш 1952 мартI а 10 йгIашIарышвта апрель а 10 агIандза йгIарауаз апкъыгIваква йгIарыквчважвауа агIвыраква.
Анхара анджвыквыл йапхъахуз атшын амшын атолкъвынква абагъьата абльын ъадрыхъвашаз апны пщметркI зцIолараз амаша ацIгIва абагъьата бльын зквгылаз анапIлачпара хIахъв гIараутI. АхIахъв арат апкъыгIваквала йалан: хIакъвара сса, пхартшахъва, мшIхъваша, цIыкв алархчIы, хIаш. МартI а 13 атшын Трапш М.М. араса йгIвытI: «АпхъанчIви заман йаквырцIаз абльын йара ари ашIыпIа апны йара ауи атлахан пщырца квпшыра змата йырчпуз акырбыджьквала ащапIы рыбагъьан».
Ауат акырбыджьква йпщбахауа асквшышв агIан абагъьата аныруыхвуз йгIадрысабаптI. Йара араъа йгIараутI амачва птштшква, мзакI, аджьаз йгIалху апкъыгIваква, ахча хъваша.
Апрель а 5 атшын амшгIвыра йаншвалыз агIвыраква абагъьата ашIыпIа апны адгьыл алаща архъвыхра йгIаквчважвитI.
Трапш М.М. йынхараква пщтомкIла йалата йара адуней анихIваджь амщтахь йгIацIырщттI.
ГIальаматра ду рылапI датшагьи зыхьыз бергьльу апсуа археолог, азъазарадырыгIв Шервашидзе Леонид Алексей йпа – азъазара апны гIатгара зму анхагIвы, азъазарадырра адоктор, апрофессор, ахI Шервашидзе Алексей йпа. Леонид Алексей йпа Париж апны дйытI, асквш 1916 ртгIачва Россия йгIаталхтI, уадыргIвана – Апсныла йгIайтыпахтI. Ауи хвитта дчважвун апсуа, урышв, ангьльыз, француз йгьи акырт бызшваквала, асквш 1935 йгIацIцIыз апсуа локIква разкIкIра сурат рзичпатI, аквтасквшышвква рагIан йщаквгылыз азъазара йырхъвыхуан. Асквш 1951 йгIашIарышвта ауи археология нхараква джвыквицIатI. Шервашидзе Леонид наука магIны ду зму амонографияква йгьи Согъвым, Тбилиси, Москва рпны йгIацIцIыз азкIкIраква йрыншвалыз наука гIвыра швкIы раъара дыравторпI.
Апсны апны адгьыл ахъахьла йаъу атурых чвахъабагаква йырхъазымкIва ауи йырхъвыхтI амшын ацIгIва йтанагаз апхъанчIви Согъвым ауыхвараквагьи – Келасур дзыгIв амшын йъалачIвауа ашIыпIа апны, Согъвым абагъьата агьагьара, адзы ацIахь йырхъвыхыз ауыхвараква ркарта йчпатI.
Леонид Алексей йпа археология рхъвыхраква Апсны ашIыпIаква рпны йакIвйыршун, ауаса уахьчIва зунашва ауатыкв йту ймшгIвыраква ракIвпI: асквшква 1962 – 1963 рагIан Ацкар кьлиса йгьи асквшква 1967 – 1969 рагIан Гудаута район йаланакIуа Хуап кыт рпны данынхуз йыгIвкваз.
Шервашидзе Л.А. бзита сурат йчпун, ймшгIвыраква рпынгьи анахьанат агIвыраква рпынгьи йгIарбу асуратква йара йнапIыла йчпатI.
Асквш 1962 сентябр а 21 агIан Ацкар (Цкелкари) йджвыквицIаз амшгIвыра апны Шервашидзе Леонид рхъвыхра джьащахъва щарда дрыквчважвитI. Ауат йрыуапI архитектура аъаща, абльын зладрыпшдзуз ахIахъвква, аколоннаква рхъвква, анашылыртаква зладрыпшдзуз ахIахъвква, атдзакв зларыпшдзаз ауасахъа асурат, ачIвыца, аджьаз, акерамика йгIарылху апкъыгIваква, йапшым амачва пшдзаква, ахча хъвашаква, ауасамцара.
ЙгIалкIгIа йауашатI нчва лакта йашIырпшыта сурат зквычпаз ахIахъв къьакъьагьи: «гIважь чваквпшыра змаз агьагьара адзакIьаквала налькъвытнальмас шкIвокIвала йхърысын, йхътIыз ала дукI убауата йаъан, йгIвбахуз ала гьалуымбгIахуазтI, йызлачпу ашвыга цIагъадзата йаквын».
Асквш 1963 агIан амшгIвыра йаншвалыз агIвыраква август а 1 атшын йджвыквлитI. Археология нхараква йара ауаъа, Цкелкари апны, йакIвшун. Ауи агIан йгIараутI напI ъазала йыздынхалыз ачIвыца мачваква, хIврапшдза квпшыра змаз аджьаз пкъыгIва, рызна пкъыгIва цIагъакI йызлакIнырхIауа кIынхIара хвыцкI амата, датшагьи.
Ужвы арат апкъыгIваква зымгIва Апсны аквтасквшышвква рзаман атурых знархару агIарбарта пещ ду апны йаныргIалпI.
Асквш 1967 июнь а 14 агIан Шервашидзе Л.А. Гудаута район йаланакIуа Хуап кыт акьльиса апны архъвыхра нхара джвыквицIатI.
Леонид Алексей йпа ймшгIвыра йшанула, акьльиса атоба ахъахь йхвынгылапI, агьагьара алайыта йаъан. АцIлаква, акыбква, амыгъква йцIаркIыз апшцIа арыцкьара мышпхьадзара агатI.
Араъа йгIарауыз апкъыгIваква йрыуапI акьльиса архитектура хъвква, йхъвашаз ахIахъв къьакъьа, йптштшыз амачва тшытква, айха джьуар, ачIвымыгъква, ауасамцара.
ЙащтагIайуата Шервашидзе Л.А. ймшгIвыра асквш 1968 июль а 3 атшын йджвыквицIитI. Хуап кыт ахва Амбара апны Георгий йыхьыз нкъвызгауа акьльиса апны архъвыхра нхараква асквш 1968 июль а 12 атшындза йакIвшатI. Ари агIвыра къарандашла йацIагIвпI: «ЙащтагIайуата архъвыхра нхараква асквш 1969 агIан йакIвшуштI».
Асквш 1969 агIан архъвыхра адгьыл жраква август а 7 атшын йджвыквылтI. Ачвахъабага Амбара хва апны абна жвпIа йылагылан. Ауи агьагьара арыцкьара мшквакI йакIытI. Акьльиса метр 100 раъарала йачвыхъарата дзыхьчкIвынкI гIацIцIитI, йхъарамкIва йаныргIалпI хIаш хIакв. Акьльиса агьагьара хIахъвыла йаквыта абльынква гылапI, йгIакIвзыршауа гвара квпшыра рымата.
Араъа йгIараутI акерамика мачва дуква рхъвква, ахъышв чIвыца хъвашаква, хIва пыц, ауасамцара. Швабыж йджьащахъвапI абыгIв йгIалху асуратква.
Георгий йыхьыз нкъвызгауа акьльиса апны архъвыхра нхараква асквш 1969 август а 18 атшын йашIадрысхтI. Шервашидзе Л.А. ймшгIвыраква рмагIны шдуу йаквшахIатта Апсны акъральыгIва музей апны йынкъвыргуштI.


«ХIара абаза бызшва агIахчара хIхатI тшыткI алахIцIарныс хIтахъыта апхъахьылагьи хIынхарныс хIхIазырпI», – арат ажваквала йалйыргатI Светличный Родион архъвыхра гIамдагIвчва гвып рынхара агIарбараква знархараз хIайчважара асквш 2017 июнь мыз агIан. Агвып гIазщтийыз Санкт-Петербург апны йаныргIалу бызшвадырра рхъвыхрала агвчIагIвчпара наука жвлара фонд «Ажва» акIвпI. Абар ужвы асквш 2018 агIан йызкьазуу архъвыхра гIамдагIвчва гвып рынхара агIарбараква хIрылачважвитI.
Ахвыцкви ауат ранчва-рабачви рыхъазла согIа
– СынчIва мызкIы ауацIа хIынхатI, хачIвыта хIпахь йхIыргылызгьи датшан, – йхIвитI Родион. – ЦIыпх хIара абаза бызшва, ауи адиалектква, ачважващаква аъащата йызтагылу, ахвыцква ракIвызтынгьи адуква ракIвызтынгьи цри бызшва шырдыруа агьиква хIырхъвыхтI, абаргвыраква гIахIрыбергьыльтI. Ауи ахIатырла сынчIва сабап злу уыскI хIырхъйарныс хIмурадта хIгIайтI. Заманта йхIымаз гьщардамызтI, ауи ахIатырла проект ду гIаджвыквхIцIушта йгьаъамызтI, мызкIы ауацIа хIкъару зквхъуш акIвымзарквын. Сшхъвыцуала, хIмурад гIахIыдахIвтI, ауи рбзира алапI йгIахIцхърагIауата йхIыцызкIыз хIыгIвзачвагьи.
Йапхъахауа анйара арыпхьагIвчва рдырраква йъарыладырхIауа ареспублика институт агвхъауа йгьи абаза бызшвакви литературакви ркафедра апны йакIвшатI. Псыжв кыт агимназия апычIв классква рарыпхьагIв Булатова Аминати архъвыхыгIвчва гвып рунашвачпагIв Светличный Родиони акафедра аунашвачпагIв йайкьангьашын асабигIзартаква рынхагIвчви, апычIв классква рарыпхьагIвчви, анчва-абачви йырцхърагIагата аудиопрограмма дрыхIазырныс йангIалтI. Аминат Виктор йпхIа дадгалагIвта ауыс хъаталкIытI, апрограмма йалазлуш агIвыраква гIалрыбергьыльтI, ауат йгIарыпхьуш агвып адылкIылтI. Ауыс швабыж дацхърагIатI Абаза район йаланакIуа Псыжв кыт апны йаныргIалу асабигIзарта «АйачIвачкIвын» аунашвачпагIв МалхIваз Маргарита, ауи агвып зыгIвнанхуш апещ хвыдаъа йырзалылхтI, пыраскIгьи йанымйауата рынхара йшатахъу апш йадыргалуата. Абаза саби литература йауата гIвыра 63 гIалххатI: алокIква, агIахIвахраква, ауысачкIвынква. Ауат йгIарыпхьатI 11-гIв. Апроект бжьы операторта йгьи бжьы режиссёрта дадынхалтI йара Родион.
– Уыжв ласыла адискква йырныта аудиопрограмма рнапIыцIашвуштI абаза сабигIзартакви апхьартакви, – йхIвитI Светличный. – Апроект абгата йацылкIтI хIфонд аунашвачпагIв Захарова Е.Ю.
АрхъвыхыгIвчва гвып
СынчIва агвып рпхьадзара йалахIатI, йалакву азджьакI рпсахтI. Ага йгвасразтынгьи, цIыпх джьгарта йынхаз Биктимиркин Сергей сынчIва дгьызгIамитI. Агвып дзачIвызлакIгьи йпахь хачIв кIьыда гылан.
Кравцова Маргарита дпсихологпI, Киев дауапI, ауаъа дбзазитI, ООН Адуней ауагIапхьадзара афонд апроектква абзазара йалазыжьуа ажвлара организация далата дынхитI.
– Йапхъахауата сгIатанагатI джькIьахбастала йхIальальу швхакв. Сара агвып рпны хачIвыта спахь йгылазгьи апсихология йапщылан, – лхIвитI Маргарита лгвгIанаграква хIыцагIвылшауата. – АуагIа разазаъащаква шщаквгылу хъатакIла угылата йануырхъвыхуа джьащахъвара щарда гвы рутитI. Къарча-Черкес йтабзазауа ауагIа ргвы хътIыпI, рлахIвараква цIарымкIуата йгIадырбитI, майрата уызрыдгылитI, уызрачважвитI. Ауи швабыж йхIгвапапI. ХIара зыбызшвала йапшым атгIачваква рпынгьи хIсасытI, ажва ахъазла, ахъацIа дабазата, апхIвыс дкъарчата, йа ахъацIа дурышвта, апхIвыс дабазата. Ауралагьи гвыхътIыла хIайчважвун: хабар щарда гIахIархIвуан, атгIачва, аткъвым ртурых гIадрахун, ахабзакви ацIаскви шакIвшауа хIрыхадыргIвазун, ажва ахъазла, тацатгара, тацанадылра. Сара заджвыла йадскIылыз адырраква шIырпшыра гьрымам, рмагIны швабыж йдупI. Ауи акIвымкIвагьи лахIвара пшдза щарда сгвы йгIатахатI.
Гуц Елена, Драгоманов М.П. йыхьыз нкъвызгауа ауниверситет апны дапхьитI, апхъахьыла дбызшвадырыгIвхуштI. Ауи лыгIвза йхIыцагIвылшаз агвгIанаграква йрыцылкIуата йгIацылцIахыз ари акIвпI:
– Сара Якутия апны сйытI, ужвы Киев саъата сапхьитI. Къарча-Черкес саргьи йапхъахауата сгIайтI. Араъа джьащахъварата узынйауа щардапI. Акъала дуква рпны ауагIа ралагIваласра ду амщтахь абзазара тынчта, щаквкIыта йшымгIвайсуа уыла йгIацIашвитI. АуагIа раъаща гвхвгIагапI. Гвы асттI ахIвссаква щардагIвы рчгIвыча ауырата, рнапIква, рыхъвдаква хъгIвата йшныкъвауа. Абаратква, аъадаб анкъвгара сара швабыж схъырхуата сгвы йаладырхIун. Акъала дуква рпны ауи апш цкьара угьанйахуам. Архъвыхра нхара салалгIвацитI, ауи ахIатыр йсымаджьащахъвата йбаргву абаза бызшва тшахасыргIвазун. Хъвыжвду кыт апны арыпхьагIвкI абаза бызшвала апхьарасахIат тшыткIгьи хIзакIвлыршатI. Абари йапшу ажванахъа баргвква, – «хвхIвыхIвкI хвхIахъвкI йрыквчIвапI», – гIахътIра шIыцта йсзалтI. Ауаса йгIасгвынгIвытI ага йбаргвызтынгьи абаза бызшва шузырдыруаш тIакIв тшурыгIапсарквын. Араъа ауагIа швабыж йгвапапI, апсабарагьи ауагIа рапшта йпшдзапI.
Маргарити Елени йырхIваз даздзыргIвуата Родион йгIайгвалашвахтI цIыпх ауат ларпшра кIаразджьара йцарныс йшахамдзаз. СынчIва ауи ахьдрыдзахуата ащхъаква рпынгьи йцатI, рыгIвзачва рпны йсасытI, Хъвыжвду апынгьи Гвым апынгьи анйараква акIвдыршатI, Архыз йаъан, Черкесск гIамдарала ргвы андырчвгIатI, «КIавкIаз аналькъвытнальмас» зхьзу азгIвадарахьпшырта апны йаъан, адгьыл йгIацIцIуа адз пхала тшыркIвабатI, рызгIвадара дрыбагъьатI.
– Швабыж йхIгвапата Адуней адкIылара «Алашара» анхагIвчва гвып хIатарынйахтI, – йхIвитI Светличный Родион. – Ауат уыс ду дырхъйитI абаза бызшва агIахчари атшауацIнарыхри йырзынархата. Айчважвараква анакIвшуз хIангIалтI йхIрыхIазырыз аудиопрограмма аквпшыра книга хвыцта агIацIщтра йшацхърагIушла. Апхъахьылагьи «Алашари» хIари хIацынхара штшауацIнахуашла хIгвыгъитI.
Абаза бызшва атранскрипция ауысла
АрхъвыхыгIвчва гвып дрылан Родион йхъапщыла Светличная Еленагьи. Ауи дъачIвагIагIв дупI, Африка апны гIвыра змам ауагIа дрыдынхалтI, Англьыз Миддлсекс университет апны бызшвадыррала дмагистрпI.
– Сара сбызшвадырыгIвпI, ауи ахIатырла абызшва шаъу сымаджьащахъван, – лхIвитI Елена. – Афонетикала салагатI. Швабыж йджьасщатI абаза бызшва апны абыжьхъгIваква швабыж йъащарду. Йара ауи йарыпшдзауата йспхьадзитI. Абаза бызшва ззырдырныс зтахъу дымгIащауата ауат абыжьква дрыдынхалра атахъыпI. Родиони сари ужвыгьи хIгIайуаштI, рыцIагьи цIолата тшахасыргIвазарныс стахъыпI абаза бызшва.
Светличная Елена сквшпхьадзара Кения даъата дынхатI, ауаъа гIвыра змамыз уагIахъакI гIвыра рызгIалхъвыцтI. ХIаргьи здырраква цIолу, зылшара хIагIу абари апш ъачIвагIагIв хIанлынйа хIгвышхвауата абаза бызшва атранскрипция адынхалра ауыс гIахIрахатI.
– Адуней фонетика ассоциация ракIвпI атранскрипция алфавит йадынхалуа, йагъьызчIвуа, псахра алазцIауа, – йгIахIгвынлыргIвитI Елена. – Асквш 2005 йгIашIарышвта ауи алфавит хIарыф-дамыгъата 107 аланакIитI, диакритика дамыгъата – 52, просодия дамыгъата – 4. Атранскрипция хIарыфква цхърагIара дута йырзалитI абызшвадырыгIвчвагьи ахъаз абызшваква ззырдыруа апхьагIвчвагьи. ХIара ауи алфавит ахIарыфкви абаза бызшва абыжькви ашIхIырпшын аквшвараква абаза бызшва атранскрипция лыхIхтI.
Ари анархартала йапхъахауа ачIвырхъаква зчпаз америка бызшвадырыгIв Брайан ОʾХерин йакIвпI. Ауи сквшкъомкI руацIа абаза бызшва йапшым ахъатаква дрыдынхалтI, йырхъвыхраква йыргIарбарата абаза грамматика знархару агIвыраква гIацIищттI. Къарча-Черкес дъадзаныз Светличная Елена Брайан йлихыз абаза бызшва атранскрипция апроект тшахалыргIвазатI, тIакIв дадынхалхын ауи апроект лрыхIазыртI. Ужвы атранскрипция апроект аъачIвагIагIвчва йгIадрысабап йауашта йадгалапI, ауат йырнапIыцIахIыршвуштI.
Афонд «Ажва» йгьи абазаква
Къарча-Черкес йгIайыз архъвыхыгIвчва гвып зтахъырала йгIайыз уагIапI. Ауат гIарщтитI зунашва айшыста йгIахIархIвыз афонд «Ажва».
Санкт-Петербург апны йаныргIалу бызшвадырра рхъвыхрала агвчIагIвчпара наука жвлара фонд «Ажва» асквш 1996 йгIаншатI. Афонд мурадта йаман Россия йгьи СНГ ауагIахъа бызшваква рырхъвыхра, ргIвыра атшауацIнарыхра. Асквш 2000 йгIашIарышвта афонд апроектква нархарата йрымапI датшагьи абызшваква руысла адырраква радкIылра, архъвыхра гIамдараква ракIвыршара, ажвлара психология, ажвлара бызшвадырра знархару ауысква, апроектква радгалра, абзазара ралажьра.
– Сара швабыж сырзыразпI апроект абзазара йалагIжьырныс ахъазла йгIахIцхърагIаз хIыгIвзачва, йалкIгIата, атекстква бжьыла йананхIцIуз ауат йгIарыпхьуз асабиква, – йхIвитI хIайчважвара ацIыхъва Светличный Родион. – Йджьасщауата шIыцрата йсзалыз ари акIвпI. Абазаква кIьанджь театр ъашвыму. Швабыж сгвы йалахIауата сйыцынхатI атеатр аунашвачпагIв Къвапсыргьан Зураб. ХIара ужвы апхъахьыла хIацыздынхалуаш апроектква хIрызхъвыцитI, ауи ахIатырла сгвыгъитI хIацынхарагьи хIащтаныкъварагьи йшIымчIвауата апхъахьылагьи йшымгIвайсуашла.
Абаза жвлара хIхъатала швабыж хIырзыразпI Санкт-Петербург апны йаныргIалу бызшвадырра рхъвыхрала агвчIагIвчпара наука жвлара фонд «Ажва» йгьи ауи аунашвачпагIв Захарова Елена Юрий йпхIа.


Сентябр а 29 атшын цба йнадзуз амашинаква рколонна Апсны Абашта айсра апны АйгIайра асквш 25 йадахIвуата йдрыхIазырыз арыпшдзагаквала йаныргIалта Къарча-Черкес йтыцIын Апсны йцатI.
Ари ауыс адыргалтI абаза кытква йрыуу апхIвысква ркоординация совет йгьи атшыгIвчва рклуб «Гвымлокт». Аколонна тшрыдыркIылырныс йызтахъу зымгIвагьи йрылшун.
Амашинаква Гвымлокт апны мгIва йыквылтI, акыт аурамква йанырбжьысуаз атшыгIвчва йнардастI. Псыжв кыт апны амашинаква датша уагIагьи рыцылын рымгIва хъара йыквылтI.
Апсны абзазагIвчва гвапата йгIарпылтI амашинаква рколонна. Апсны акъральгIвына йгIашIарышвта Согъвымдза ауат акъральыгIва автоинспекция анхагIвчва рыцта, амгIва аурала йгIарынйуз атачIв бзазагIвчва гIарайхIвахIвуамцара йымгIвайстI. Согъвым уъарылалуа апны ауат йгIарпыралтI АААК архъйагIв секретарь Гицба Инар йгьи Апсны агIвымакъраль министерства Аргван МарагIайырта ауысла адепартамент аунашвачпагIв Алшундба Инвер.
Сентябр а 30 атшын амашинаква рколонна йацта йцаз зымгIвагьи агвыргъьахъв айззараква йрылан, АчIахIра апарк Йымчвуа амца апны хIврапшдзалапа щтIарцIатI, Апсны Абашта айсра йаладзыз квырмыш рзырчпауата дакъикъакI ауацIа йырджьабатI.
Къарча-Черкес йауаз асасчва Согъвым адзтшпурам апны Адуней апсуа-абаза конгресс йаланакIуа ЧкIвынргIа рсовети АпхIвысква рсовети йадыргалта йакIвшуз асаби гвыргъьахъвгьи йалан, адгалагIвчва йрыртатI йрыцыргаз абаза хIальыуа, акъальтамаква, ахъгIараква, ауаъа йаъаз асабиква зымгIвагьи йыршIадыршватI. Акъвабызчы Архагъ Льиди адауыласыгIв ХIачвыкъва Зураби рмакъымква зымгIвагьи ргвы гIащтIнахтI, йаркьахвтI, заджвгьи гвалымста йгьгIанырымыжьтI. АгIахIвракви анапIасри гьашIамсуазтI.
Гвымлокт ахъада ХвытI Игорь агвыргъьарамш йалакваз драйхIвахIвтI: «УахьчIва йакIвхIыршауа ауыс – амашинаква рколонна агIамгIвайсра – хIаднакIылитI, чкIвынргIа рпсадгьыл бзи йырбауа йшгIадзынгылуаш йазнабжьитI. РыцIа йхъадугьи, Апсны ахвитра ахъазла зхъа щтIазцIаз афырква йатаркIвах квырмыш рзыхIчпарныс хIылшатI». Ауи Апсны абзазагIвчва пхата йъагIарпылыз ахъазла швабыж дшырзыразу йхIватI.
Йара ауаса разыра ажвала, АйгIайра аюбилей йазынарху ахIвахIвра ажваквала агвыргъьахъв йалаз зымгIвагьи тшырзыналырхатI абаза пхIвысква ркоординация совет аунашвачпагIв МалхIваз Зальиха: «АйгIайри Апсны Ахъахвитри рымшла снашвайхIвахIвитI зымгIвагьи. Ари агвыргъьарамш Апсны абзазагIвчва ргвала лашара йадамыгъапI. Ауи агIатгара гIамта ауыра йазабакIтI, ажвала йузымхIвуш къару ду аларцIатI. Ареспублика абзазагIвчва зымгIвагьи йырзыстахъпI анасып, абзира, акъагIара».
Автоколонна йалан уагIа 26-гIв. АдгалагIвчва ауат зымгIвагьи йшырзыразу, ари агIаджвыквцIара цIаста йщаквдыргылырныс шыртахъу рхIватI. Гвымлокти Согъвыми рбжьара мгIва йъадзаквыз йгIаншуз зымгIва адгьыл апны йахъазымкIва ахъахьылагьи дрон гIадрысабапуамцара йхъырхтI. ГвынгIвырапI абари йджьащахъваз агIамдара йалаз зымгIвагьи анцIрала ргвы йшгIатахаз, йадзхъагылата ауи йаквшахIату суратгьи рхъырхтI.


Асквш 2002 мартI а 1 агIан Къарча-Черкес апны Ареспублика абаза къральыгIва театр ТхIайцIыхв Бемырза йроман йгIахъыху аргылчIв гIанарбауата йапхъахауата апшыгIвчва рпахь йгIахъвмартI. Атурых йгIалахаз ауи амш гIаргванхауата АААК ахабарргарта портал агвып шIа шщаквгылуаз, дахIврата йыззынадзаз, ргылчIвта йдрыхIазырыз, апхъахьыла йырмураду йгIаквчважвитI.
Айсан Людмила
ЙагIвсыз асквшышв асквш 90-ква рагIан абаза ршIыйагIвчва, Къарча-Черкес апны ари ауагIахъа разыгIальаматраква йрызгылу ажвлара адкIылараква йызнымкIва йапшым афедерал йгьи ашта къральыгIва уысхартаква тшырзынадырхун абаза бызшвала йынхауа къральыгIва театр гIаныршара ауысла. Ауи агIан ареспублика апны дахIвра рымата йынхун аурышв, акъарча йгьи агвхъауа театрква. Асквш 2001 июнь а 4 атшын «Ареспублика абаза къральыгIва драма театр» къральыгIва нхарта гIаныршара ауысла КъЧР а-Президент 48 зномерыз йунашва гIацIцIтI. Ари ахабар абазата йаъаз зымгIва айгвыргъьатI.
«Ари агIаджвыквцIара хIуагIа рыхъазла магIныта йаму гIасгвынгIвуан»
ЗымгIва йрапхъаз уыста йгIагылтI анхарта шIыц нхагIвчвала йнархъара, йъагIвназлуш апещква йатахъу зымгIвала йадгалра, агвып шзынхуш апш аъащаква рзыгIаныршара.
Атеатр унашва ахъцIара зымгIвагьи йацшIакIта КIьыщмахва Умар Йараджьыб йпа йыквдырпштI. Псыжв кыт (асквш 1925-дза – Дарыкъвакт – аредакция ррытаразга) апны йгIадрийыз Умар Москва йтагылу Луначарский йыхьыз зхъу Атеатр азъазара акъральыгIва институт ( ГИТИС) экономист йгьи атеатр уыс адгалагIв ъачIвагIа йымата дгIалгатI. Абаза театр дадиректорхандзыкIьа йапшым асквшква рагIан ауи аобласть филармония апны дынхатI, арезина-техника пкъыгIваква рзавод акультура Тдзы дадиректорын, аобласть драма театр адиректор дитарагылыгIвын.
«Ауи агIан сара ахIаракьатчпарагьи саланахIван суысква гьгвымхамызтI, бюджет нхартакI сцарныс сгвы адзакIьагьи йгьтамызтI, – йгIайгвалашвахитI КIьыщмахва Умар. – Ауаса ауи агIаджвыквцIара хIуагIа рыхъаз магIныта йаму гIасгвынгIвуанта, йаргьи скъаругьи сгвышхварагьи аршIыйара йшаквхъуш сыласхIвунта – ауыс снапIы йгIацIаскIырныс садгылтI».
ЦIабыргдзата, Умар далашван йуагIа рыхъаз театр бзи йчпарныс дащтата заманта йымаз ауи йаквирыдзуан. Атеатр амцырарта апны йгIаныршара атахъын. Ауаъа йынхуш йазалху ъачIвагIа зму уагIа гьаъамызтIхIва – ауыгьи дгьгIашIанамкIытI. Акытква дгIархъыкIвшауамцара артистра тIакIв злу, асцена йазычпу, аршIыйара зпсы йалу, абаза бызшва бзита йалачважвауа ачкIвынчви ахIвссакви дырзыпшгIун.
«Атеатр апны зымгIва йрапхъу актер йакIвпI, – йхIвитI КIьыщмахва Умар. – Саргьи апхъапхъадзата нхара йгIазшIысттI абаза уагIа ртеатр актерква (ауи профессионал гвыпта йгьаъамызтI, ахъаз ауыс бзи йызбуз ауагIа йгIандыршан – аредакция ррытаразга) – ауи жвасквшапхьадзара цIуата ЙынджьыгьчкIвын кыт акультура Тдзы апны йынхун».
Тшваразтынгьи гвасра гьалам
Абарауи агвып ракIвпI атеатр йащъахаз – ауат йрылан Хвби Иналь, АгачаргIа МухIарбии Рити, Къвач Зурида, Быджь Амир.
«Са йгIасгвынгIвуан йащтагIайуа чIвырхъа хъадата йсчпара атахъу апхъахьыла агвып злащаквгылуаш, «ща шIыц гIарылазжьуаш» артист шIаква рыхIазырра шакIву, – йгIайгвалашвахитI Умар. – Йаргьи абаза кытква рпны йазхIкIкIыз 15-гIв чкIвынчви хIвсыси апхьара йхIщтийырныс йаквхIкIтI».
Ага апхьартаква йнарахв йауаш рпхьадзара ахъарысызтынгьи агвып зымгIва Лагъь КIавкIаз азъазара аинститут йнарахвырныс аректор йангIалтI. Ауи збзиру йара атеатр аунашвачпагIв, абаза жвлара уысхагIвчва йгьи Къабард-Балкъар Республика аунашвачпагIвчва ракIвп.
Актерта йадрыпхьаквушыз дрыцта Нальчик дырщтийтI абаза бызшвали литературали арыпхьагIв, ауысагIв Щыбзыхва Лариса – астудентква ъадзапхьушыз агIамта шабгу ауи ауат дрыдынхалуашын. АшIаква атеатр ахъазла ъачIвагIагIв зрыхIазыруа йагъьу апхьартаква йрыуа закIу апны йыргушыз джьащахъвара щарда злаз апхьара сквшква рпыран, ауат рпахь йапхъахауата тшгIацIхънатIгIатI азъазара адуней – атеатр – апрапса.
Ансимшы нхара акIвызтын – абаза театр анхагIвчва зымгIва закIы-гIвба пещ тшрыгIвнадыршватI. Тшырбжьарныс ахъазла асцена анахьанат атеатрква йрыцагIвыршара атахъхун. Ауаса, йшырхIвауа апшта, тшваразтынгьи гвасра гьаламызтI. Йхъадаз – зымгIва аршIыйара йъаздзышуаз акIвын.
Йапхъахауата йхIыргылуашйа – хIва кьангьашра гьаъамызтI
Ужвы йыщтахьла дацапшхуата КIьыщмахва Умар атеатр гIаныршарала йчпаз ауысква дырзыразпI. Ауи амщтахь анхара джвыквцIа, йапхъахауа аргылчIв рыхIазырра уалага йауашын.
«Йапхъахауата йхIыргылуашйа – хIва са кьангьашра гьгIазымгуазтI, – йгIайгвалашвахитI Умар. – ХIуагIахъа тшдырра тшангIащтIнахуаз, хIыщайдзаква хIырзыпшгIауа, хIуагIа ртурых абгъьыц нашхыйаква ахъхIрышвтуа хIаналага азаман зымгIва рацкIыс хIызпхьуз гIвырата йаъаз КъЧР ауагIа рыгIвгIвы ТхIайцIыхв Бемырза йроман «Нышв напIыкI» акIвын (асквш 1966 агIан йгIацIцIыз, КIавкIаз ащхъагIвчва Трыквштала йшхъысуаз йгIаквчважвауа ари агIвыра ареспублика апынгьи ауи утыцIтагьи йапхьун, йауа ухIварыквын ащхъагIвчва рыхъаз магIын ду зму ауыс гIащтIнахуан – аредакция ррытаразга). Ауи йгIахъыхыз «АмхIаджьырква рыщтала» зхьзыз апьеса акIвпI йхIыргылырныс йызквскIыз».
АргылчIв арыхIазырра уыс ду аларцIатI КIьыщмахва Умар йыцынхуз атеатр алитература хъвы унашва ахъызцIуз, Лагъь КIавкIаз апынгьи ауи уагIвстагьи зыхьыз бергьльу ауысагIв ЧквтIу Микаэльи арежиссер-ргылыгIв Гваджьа Абрагьзауыри. РахIа йхъадахугьи – аспектакль йадынхалуаз дрылан йара ароман згIвыз ТхIайцIыхв Бемырза.
«ХIара швабыж йгIахIыдахIвтI ТхIайцIыхв Бемырза йхъатала мгIва хIыквицIауа, дгIахIылабжьауа, ауыс агвынйыргIвуа дъахIылаз, – йхIвитI КIьыщмахва Умар. – Ауи йалыргата йгIайгвынгIвуан «йгIари» асцена апны шIыц-шIыц адуней йшгIаквылуашыз, ауи здыруаш ауагIа рыцIагьи йшрылахIушыз – йаргьи анасып дынкъвнагун».
ЗуагIа щардагIв йрыцта гIвыма штала йагаз апхIвыспа лылахь гIазырбаз аргылчIв пычIвта йангIадырба ауи атеатр йаднакIылуа, акультура нхара йалу аъачIвагIагIвчва йырхъазымкIва абаза уагIа зымгIва рыхъазла турых гIаншарата йалтI. Ауи абазаква рапхъанчIвиква ргвбайара гIащаквыргылхта апхъала йнарыскIьара ахъазла ргвышхвага мчхатI.
АргылчIв апны атурас хъадаквала йгIахъвмартI Быджь Амир, КIвыдж Аминат, Хъабльахь Диана датшагьи зхачIвы бзидздзата йгIаздахIвыз, мшкIыла ареспублика шабгу йырдырыз агIахъвмарыгIвчва гврыхваква.
«МачIгIвын йазхъазцIуз ауи апш заман айшысла ауи апш пьеса шхIзыргылуашыз. АпычIвгIарбара гвыргъьахъв дута йадгалан, – йгIайгвалашвахитI КIьыщмахва Умар. – ЧIвартата 730 рахIа змам ареспублика драмтеатр апны уагIата 1500-гIв раъара азнакIкIытI».
АгIатгара пшдзакви ауагIа бзи йырбауа аргылчIвкви
ЙагIвсыз а 17 сквша руацIа атеатр зжанрквала йапшым спектакль 30 райхIа аргылтI. Ауат рыуа азджьакI Лагъь КIавкIаз шабгула атеатр азъазара йабайарахата йпхьадза йауаштI. АуагIа йалкIгIата йыргвапхаз аргылчIвква йрыуапI Щыбзыхва Лариса йылгIвыз «Гващагъагъ».
«Гващагъагъ» абазаква ршIалахIвара йалу хабарыжвпI. Гващагъагъ пхIвыспа хьзыпI, ауи йгIаныцIитI «акIважва дзырчIвыуыз». Афыр лара лхъа йазалалцIаз агъыбзала ауагIа ртурых дгIалахатI. Апьеса Гващагъагъ-хIва йызпхьауа абаза ахI Бибард Ших йпхIаз абаза кIважва пхIвыспа Бибард Аминат шлакIву щаквзыргылыз абаза гIвгIвчва бергьыльква Джьгватан Къальии Батал Къасейи рырхъвыхраква рыщатала йгIвыпI.
Ауи йгIахъыхта йдыргылыз аспектакль шIала йузымхIвушта йджьащахъвахатI. Ауи адахIвра ркъару щардата йалапI апьеса зыргылыз арежиссер Къвапсыргьан Зураб, афыр хъада лтурасы тамамдзата йыззыгIарбаз актриса Шармат Луиза, ачгIвычакви адекорациякви зрыхIазырыз Мыква Назир, макъым азалазцIаз КъЧР ауагIа рартист, Апсны Республикала гIатгара зму артист ЧквтIу Владимир.
Асквш 2016 ацIыхъваква рагIан атеатр Щыбзыхва Лариса йылгIвыз ужвыгьи эпос нархара зму спектаклькI ауагIа йднарбатI – «Анадзар йыбхъв къапщы». Анадзар Прометей йапшу дфырпI, ауагIа мца рызгIайгитI, ауаса аурым фыр йапшта дгьпсуам – ахъацIари ахъахвитри рдамыгъа нкъвызгауа дуарба шкIвокIвахитIта дбзата дгIанхитI. Ауи акIвпIта, ари аргылчIвгьи ауагIа ршIалахIвара йгIахъыхпI.
Ауаса аргылща датшапI. Апхъахьыла уызквгвыгъушта тшгIазырбауа арежиссер шIа, Краснодар йтагылу акультура аинститут йгIалгаз Агача Эльдар атеатр абзазара шIыцракI гIалайцIатI: аргылчIв афырква рлахIвараква рыцIа йнардзата йгIайырбара ахIатырла ауи амакъым, агIахIвраква рыцIа хъгалра риттI. АчгIвыча джьащахъваква, апшыгIвчва зымщцас алкIгIараква, ауыжвгIанчIви гIарбаща ари аргылчIв Абаза театр агвып рыцIа йгIардахIвыз анхара гIальаматква йрыуата йырчпатI. Ари адахIвра агвып ркъару рахIагьи йазхъаднарцIатI, рыршIыйара апны амурад шIыцква йырзычIвырхъарныс йаргвышхватI.
ЙцIыхъвахауа адахIвраква йрыуапI аспектакль «Ашвуа къраль» аргылра. АргылчIв Къарча-Черкес а-Хъада сом зыкь 500 йнадзауа йгрант гIанакIьантI. Апьеса атеатр аунашвачпагIв КIьыщмахва Умар асквш 2016 агIан йгIвытI.
«Апьеса йащатахаз апхъанчIви ашвуаква – уыжвгIанчIви апсуаква, абазаква, аубыхква гIазхъшахъыцIыз – йгIандыршаз агIвыраква йырзынархата апхьахьаква, археологква йакIвдыршаз архъвыхраква ракIвпI, – йхIвитI КIьыщмахва Умар. – Рыхьызква гIаухIва йауаштI афранцуз апхьахьаква Дорм Эдуар Поль, Дюнан Морис, Австрия йауаз асемитолог Ирку Антон, аурышв апхьахьа Веселовский Николай». ЙалкIгIу гватра азалхын Турчанинов Георгий йнаука нхара «КIавкIаз агIвыра пасарай агIахътIри йану гIаныхри».
Аспектакль йыргылырныс дгIазшIырттI Кулиев йыхьыз зхъу Балкъар къральыгIва театр арежиссер хъада, КъБР-ла гIатгара зму азъазара анхагIвы Атмурзаев Магомед. Апьеса йгIанарбауа агIаншараква сквшызкьпхьадзара рхъыцIитI. Афыр хъада апаштахI ПтIу йтурасыла дгIахъвмартI ауагIа бзита йырдыруа актер Къвапсыргьан Зураб, ПтIу йпхIвыс Гвында лтурасы гIалырбатI артистка шIа Хъабльахь Диана. АъачIвагIагIвчва йшырпхьадзауала, актерква рчважващалагьи рыбызшвалагьи апхъанчIви заман афгIвы гIаушIадрыситI, афырква ртурасква рылкIгIараква швабыж йалыргата йырзыгIарбатI.
Згвы цхIауа аунашвачпагIв, йацасуа агвып
УахьчIва йызлу ансимш уысква данрыквчважвауа КIьыщмахва Умар «Ашвуа къраль» датаквгIашIасхитI: анахьанат аргылчIвква рыдынхалра нырмыжьуата агвып ари аспектакль арепетицияква дрымчитI.
«Апрель агIан («Ашвуа къраль» гIахIырбауата – аредакция ррытаразга) Адыгьашта апны йакIвшуш «Наш кавказский меловой круг» зхьзу афестиваль хIалалра хIтахъыпI», – ймурадква хIйырдыритI атеатр аунашвачпагIв.
Ауи ари аргылчIв анахьанат рыцIа йгIарыликIгIитI, йыршIыйара апны хъадата йпхьадзитI, Апсны къральыгIва театр агвып йрыцйыргылта абазаква ъабзазауа Россия аштаква, агIвыма къральква рпны йгIайырбарныс йгвалапI. КъЧР-ла гIатгара зму акультура анхагIвы КIьыщмахва Умар зыршIыйара нархара щарда аму дгIвычIвгIвыспI, згвы цхIауа дунашвачпагIвпI, ауи дашIамсуа шIыцраквакI гIайхъвыцитI. Абаза театр адиректор йхъатала асцена апны дгIахъвмаритI, агIврагьи гьныйыжьуам. Атеатр ауысквала дгIанымхауата уыса йгIвитI, ашваква ажва рзалайцIитI – ауат ашваква рыуа щарда Лагъь КIавкIаз шабгу апынгьи ауи утыцIтагьи йрыздзыргIвитI.
«Атеатр ъадзанхауа асквшква руацIа йгIахIыдахIвыз аргылчIвква гьмачIым, ауат рнархараквала йгьапшым, ауаса сара сыхъаз зынгьи суагIи ауат ртурыхи рацкIыс магIны зму закIгьи гьаъамызтI, – йхIвитI Умар. – ХIыбызшви хIгвбайари рпасарайра, хIуагIа ртурых ацIолара схъа ду йсдырбахуа ауаъа саргьи схъвыкI аласцIарныс сазгIащтIырхитI, агIвыра, аргылчIв шIыцква гIансыршарныс саквдыргвышхвитI».
КIьыщмахва Умар йгIанйыршаз, йшIаркIву, ауаса ласыласта апхъала йчIвырхъауа Абаза театр уахьчIвала Лагъь КIавкIаз апны рыцIа зыхьыз рхIвауа агвыпква йрыуапI. Ауи йашIамсуа йгIамдитI, Россия йапшым аштаква рпны йгIахъвмаритI, ареспублика йгьи акъраль рпны йакIвшалауа анкъвакъвраква йрылазлитI. Атеатр аурышв йгьи адуней классикква ргIвыраквалагьи апьесаква аргылитI, апшыгIвчва хвыцква рыхъазла алокIква гIадырбитI. СквшаквакI рапхъала атеатр артистква кIьанджь театргьи гIандыршатI, ауи абаза сабиква рыхъазла уыс дута йалтI.
Ужвы ари асахIат ареспублика адрама театр атдзы аъаща шварагIварата йырпхьадзан Абаза театргьи анахьанат агвыпквагьи руысква баргвхатI. Ауаса ласыла зымгIва щаквгылхуашта угвыгъа йауаштI.
Йацасуа, зуыс йазцIабыргу агвып рыршIыйара апны амурад шIыцква дыргылитI, апшыгIвчва ргвы пшыхь златадрысуаш йазыпшгIитI. КIьыщмахва Умар багъьата йазхъайцIитI – атеатр йузакъвымхуаш гвыппI. Ауи йалу дзачIвызлакIгьи йхъатала закIыта тшгIайырбара акIвымкIва хъадата дызщту апшыгIвчва рыхъазла дджьащахъвата дшгIанхуш, швабыж йбайу, заджвы йчIвгьи йапшым абазаква ркультура ауагIа йшрылайгуш акIвпI. Ауаса йанаъазара зымгIвагьи рмурадква аквшвитI, даргьи ркъаруква адыркIылта ауат йшырзынадзуш йащтазлуштI.


Апсны Очамчыра район апны йакIвшуз ашвахIвагIвчва шIаква ранкъвакъвра «Орфей» йалу апхIвыспачкIвын Адуней апсуа-абаза конгресс йазалху асогIа лыртатI.
Барганджиа Саид
Очамчыра апны йакIвшуз ашвахIвара проект «Орфей» апкъ йтата АААК йгIандыршатI йгьи йпшцIырщттI йазалху асогIа апсыуа бызшвала йагъьу ашва йазынархата. АсогIа лквнадыргатI анкъвакъвра йалаз ашвахIвагIв шIа Азизова Саида.
Адуней апсуа-абаза конгресс архъйагIв секретарь Гицба Инар йшихIвазла, йазалху асогIа ауыс ауатыкв йангIатал АААК йалакву йацыркIтI, йауа ухIварыквын апроект «цIабыргыта ажвлара рыхъазла сабап гIазлыцIуа гIаджвыквцIарапI».
Анкъвакъвра йалалыз асабиква рщардагIв ъабзазауа ашIыпIа бзита йгьадгалам. Очамчыра район акытква йыртабзазауа арат асабиква талант рымазтIхIва зынгьи рнапIквала микрофон гьрымкIысызтI. Ауи апшта, а-Конгресс йгIалыркIгIаз 14 сквша зныбжьу Азизова Саида амузыка дырраква гьлымам.
«Йазалху асогIа, асертификат, абзирала анкъвакъвра апхъагылагIв йлылшуштI йбергьльу апсыуа композитор Гумба Анри йпны ашва шIыц анылцIарныс», – йхIватI Инар.
АшвахIвара анкъвакъвра «Орфей» гIазхъвыцыз Адлейба Валерия лакIвпI – Россия телебара канал НТВ апны йбергьльу ашвахIвара проект «Уара усуперпI» йапхъахауа агIамта апхъагылагIв. Ауи йшылпхьадзауала, апроект ашIаква асцена апны рылшараква злагIадырбуш амальква рзыгIаннаршитI, ауи акIвпI нархарата йаму.
«Сара ауралагьи йздыруан Очамчыра апны талант зму асабиква шщардагIву йгьи йстахъын зны сара йшсызшахаз апшта ауатгьи асцена апны агIахъвмарра рылшарныс, апшыгIвчва рнапIасра ззырхIвауа рбарныс. Сгвтара сан йанласхIв ауи Очамчыра район ауысхарта апны чкIвынргIи аспорти рхъвшара тшырзыналырхатI. Абар ужвы хIадкIылата апроект хIадынхалитI», – лхIватI Валерия.
АААК йазалху асогIа анкъвгагIвы анкъвакъвра апны йбергьльу апсыуа ашва «Щищ нани» лхIватI. Ауи гарашвапI, й-ХIХ-хауа асквшышв агIан апсыуаква антыргуз ахъвыхI апны ан йпсыз лсаби йзылхIвун. Ауи асхъан азгIвакви амли тшырчвырхчауата ахъвыхI апны йпсуаз ауагIа атенгьыз йтарпсун. Апхъапхъа йпсуа йалагаз асабиква ракIвпI. АпхIвысква чвзабакI дрылан. Ауи апхIвыс рыцхIа лсаби дчмазагIвхан дпсытI, ауаса ан ауи лгвы дадылкIылуа «дщаквылкIуан».
«Сара щарда цIуата йсхIварныс стахъын ари ашва, ауи угвгьи упсгьи йрылалитI, уыладз гIанащтийитI. Ауи хIуагIахъа шабгу йырхьыгIапI», – араса лгвгIанаграква хIыцагIвылшитI Азизова Саида. АпхIвыспачкIвын а-Конгресс дшырзыразу йгьи апхъала зынгьи астудия апны ашва шанлымцIасыз лхIватI.
«Ауи сара сыхъазла швабыж йсогIа бзипI, Анчва дшвзыразхатI! Швабыж йсгвапапI!» – лхIватI ауи.
Анкъвакъвра йгIалалуаш йырзыпшгIауата адгалагIвчва Очамчыра район акытква зымгIва йгIарыкIвшатI, саби 100-гIв райхIа йрыздзыргIвытI.
«Асабиква йгвыргъьауа йгIахIпылуан, бзигвыгъа рымата йхIызпшуан. хIара талант зму асабиква хIщардапI, ауаса ауат аъачIвагIагIвчва рцхърагIара йазыбжапI, ауи йгIалцIла ари апроект ауат рыхъазла лшара бзи гIаннаршитI», – лхIватI АААК ахабарргарта портал разцIгIараква джьауап гIарылтуата ашвахIварала арыпхьагIв Цвижба Лика. Ауи лакIвын акастинг апны асабиква ашва шырзыхIвауа ахIисап зчпауата йрыздзыргIвуаз.
АшвахIвара проект «Орфей» апны йагъьу ашвахIвагIв хьзы йазабакIитI 17-гIв йнадзауа ачкIвынчви ахIвсси. Ауат ргIахъвмарра ауыс йазъазу ажюри хвы аквырцIитI. Апроект ххъвыкIта йшапI. ЙгIвбахауа ахъвы апны асабиква цри бызшвала ашваква рхIватI. АшвахIвагIвчва шIаква рапхъала йщтIапI йхпахауа агIахъвмарра. Араъа акIвпI апхъагылагIв дъагIабергьыльхуш. Анкъвакъвра йапхъахауа агIвхъвыкI ргIарбараквала а-18-гIвгьи афинал йазынадзатI.


УахьчIва абазаква хIвыгIвычIвгIвыс ду – апхьахьа, ажвлара уысхагIв Агырба Юрий Исуф йпа сквшы 80 йхъыцIитI. Ари амшла ауи дйайхIвахIвтI Адуней апсуа-абаза конгресс ЙхIаракIу асовет аунашвачпагIв, «Алашара» Дуней адкIылара апрезидент Эгьзакь Мусса:
«Хвду ззыгIбауа Юрий Исуф йпа!
Аныбыжь пшдза – сквшы 80 уъазынадзаз сгвгьи спсгьи йгIартыцIуата снауайхIвахIвитI!
Уара уынцIра акъральи ауагIи рзынхара йашвапхапI. Анаука апны уалацIара бергьльыпI. Уыс ду ухатI уара акыт млыкврхIара ахъазла аъачIвагIагIвчва рыхIазыррала. Жвлара уыста йынкъвугауала абаза уагIа рапхъагылагIвчва рсатыр апны гыларта багъьа укIытI. Уара йуапшу агIвычIвгIвысква ракIвпI хIуагIа чва пшдза гIархъазцIауа. Уынхаралагьи убзазаралагьи уара уахьчIва апхьахьаква рквтагьи, акъральыгIва уысхартаква рпынгьи, ауагIа рквтагьи йуыму апIатIу гIатугатI.
АлахI дузыразхатI!
Ужвыгьи сквшщарда ахIба пшдзата, йгIадзынгылуа чкIвыныргIа зшIпшуа швапхата хIуагIа урымазтI! Уаргьи угIакIвзыршауа уаргванквагьи згIвадара багъьа, гвыргъьара щарда, насып ду алахI йгIашвиттI!»
Видео. Агырба Юра йгIайыквчважвауа абзагIвра.


Трыквшта йаъу абаза кыт Акпынар (Локт) абзазагIвчва рцри бызшвала йазрыпхьарныс йрызцаз Льий Зауыр ари ауыс гIаджвыквызцIакваз дрынйан апхьара сахIатква шадыргалуаш йалачважватI. АпхьагIвчва рныбыжьквала хгвыпкIта йшапI. Ауат йшрыдынхалуашгьи гьапшызлушым. АзджьакI абызшва гьырдырдзумта ауи йазыбжьара атахъыпI. Абаза бызшвала йчважваквауа ахIарыфква ддырдыруаштIта йзапхьауа, йзыгIвуа йырбжьуштI, апхьадзарагьи йадрыщцуштI. Зауыр ари ауыс апны йгIайцхърагIуштI Йаша Дурани Къвапсыргьан Басрии.
Видео.


Санкт-Петербург апны агIвгIвы ду Аскьындар Фазиль йюбилей йадахIвуата йадыргалыз алитература хъвлапны акIвшатI.
Барганджиа Саид
ЙагIвсыз атшпсщара мшква рагIан Санкт-Петербург апны йакIвшатI агIвгIвы ду Аскьындар Фазиль йысквш 90 йазынархаз ачвахъабага литература хъвлапны. Ахъвлапын адыргалтI АААК Санкт-Петербург ашIыпIа хъвшара апны джьгарта йынхауа чкIвынргIа.
А-Конгресс ашIыпIа хъвшара аунашвачпагIв Реквава Темур АААК ахабарргарта портал йшгIарайхIвызла, Санкт-Петербург апны ауи апш литература хъвлапны йапхъахауата йакIвдыршатI.
«ЙалкIгIата йхIгвапахатI хIабашталагIв, зымгIвагьи бзи йыгIбуз Аскьындар Фазиль йчвахъабага хъвлапны акIвыршара чкIвынргIа йъагIаджвыквырцIаз. Ари ахъвлапын йадыгIгалыз айззараква рквтала йхпахитI, швабыж сгвы йалахIитI ауат радгалра уысква чкIвынргIа джьгарта йъагIарылалуа ахъазла», – йгIаликIгIатI ауи.
Реквава датшагьи йшгIаликIгIазла, ахъвлапын йахъвхъадаз Аскьындар Фазиль йыршIыйара акIвын.
«ХIара Фазиль Абдул йпа йгIвыраква хIъадзарыпхьауа, йъадзахIхIвахуа ауи йыршIыйара йанакIвызлакIгьи абзазара йалазлуштI. Ауи асхъан йгIайуа абанпараквагьи йажва йшIымчIвауата йхIызрытуаштI», – йхIватI ауи.
Алитература хъвлапны АААК ЙхIаракIу асовет аунашвачпагIв Эгьзакь Мусса йтшазынархарала йгIахъыртIытI.
«Аскьындар Фазиль Апсны ашва азызхIвауа гIвгIвыта йхъа йпхьадзун, йалкIгIата араъа акIвпI (Апсны апны – аредакция ррытаразга) ауи йфырква ъауу, йбергьыльхаз Сандро йакIвызтынгьи йа ачкIвын Чыкь йакIвызтынгьи. Араъа акIвпI рыцIа йбергьльу Фазиль Абдул йпа йгIвыраква гIазквчважвауа ъагIаншауа», – араса йхIвитI ауи йтшазынархара апны.
Эгьзакь Мусса йшгIаликIгIазла, акультури шIырпшыра змам ацIас пшдзакви ргIахчара акIвын Аскьындар Фазиль йгIвыраква рпны йазалхта гватра ззйымаз. Датшагьи ауи йшихIвазла, абари йапшу ахъвлапынква ракIвыршара магIны ду амапI.
«ЙбзипI Санкт-Петербург апны йатаркIвах апсыуа-абаза диаспора абараса йъайззауа. Щардала йхIхIвалун арат йрапшу анйараква ракIвыршара цIас пшдзата йшщаквгылуаш. Багъьата хIгвы йтазара атахъыпI абазакви апсыуакви шуагIахъакIу йгьи хIазакIыта апсыуа-абаза этнос ауачIв бзазара шгIанхIыршауа», – йхIватI ауи.
АААК ЙхIаракIу асовет ауысхарта аунашвачпагIв Таниа Кан йшгIаликIгIазла, а-Конгрес ахачIв хъадаква йрыуазакIыпI апсыуакви абазакви рэтнокультура ацзакIыра.
«ЙахьчIва ахъвлапын нахвата йгIанарбатI хIанйалара, хIабабара магIны ду шрыму. Ахъвлапын апны Аскьындар Фазиль йгIвыраква йгьырхъазым йгIазпхьаз, Абазашта ауагIа уысагIвчва ЧквтIу Микаэльи Мыхц Кьарими руысаквагьи йгIарыпхьатI. Апсыуаква рызджьакI йапхъахауата йыргIатI ауат. Ауи акIвпI чкIвынргIа рыхъазла арат айззараква магIны ду зрыму, йалкIгIата, йабадырныс, йабабарныс ахъазла», – йхIватI ауи.
Алитература хъвлапны далан ажурналист, азъазарадырыгIв, агIвгIвы Аджинджал Боча. Ауи йшипхьадзауала, ахъвлапын дахIвра дула йакIвшатI.
«ХIара уахьчIва йхIыртлапIатI Аскьындар Фазиль йысквш 90 аюбилей. Ахъвлапын дахIврала йакIвшатI. АуагIа йыргвапхатI. Ауи акIвпIта, арат йрапшу анйараква запыт йадгаллара атахъыпI», – йхIватI Боча.
Ахъвлапын апрограмма йаланакIуата АААК ашIыпIа хъвшара концерт адыргалтI: чкIвынргIа йгIарыпхьатI Аскьындар Фазиль йуысаква йгьи йгIахIвахраква ршIчIвараква, апсыуа йгьи абаза ашваква рхIватI, ауагIахъа гIахIвраква гIадырбатI.
Аскьындар Фазиль сквшы 88 йныбыжьта асквш 2016 июль а 31 атшын абзазара далцIтI. Ртшхъвага щарда йрынкъвгагIвыз агIвгIвы ду йпсра йузыгIащаквмыргылхуаш лдзгIара дута йырзалтI адуней литература жвлара шабгу. Ауи йгIвыраква бызшва щардала йатаркIхьатI йгьи адуней литература тынха азкIкIра хьапщ йалалтI.


Харазиа Вадим
Трыквшта апны Апсны акIьыкIвара нхауищтара йцIауа асквш 25 руацIа псахрата йгIаншаз, баргвырата йзынйуз, проектта йлырхуаз йгьи абзазара йаларыжьуаз йрыквчважватI йапшым асквшква рагIан тшызпсахуамцара акIьыкIвара аунашвачпагIв йъанатIа нкъвызгуз ауысхагIвчва.
Трыквшта апны Йазалху хъвдаквцIара зму Апсны рщтийыгIв Харазия Вадим ВААК акорреспондент длачважвауата агIвыма къральква рпны йбзазауа хIуагIа Апсны йшакъральгIвула паспорт гIапшцIыргарныс ахъазла цхърагIара рзыгIаныршара, Апсни Трыквшти рбжьара тенгьызла мгIва хътIра йгьи хабар ргарала политика лыхра шатахъу гIайхIватI.